title: Volgoneft-luokan jokitankkialukset

text: Volgoneft-luokan jokitankkialukset olivat neuvostoliittolainen alustyyppi, kantavuudeltaan noin 4 000 tonnia. Niillä kuljetetaan edelleen Itsenäisten valtioiden yhteisössä nestemäisiä tuotteita pitkin jokia ja rannikkoja. Volgoneft-jokitankkialusten seuraava luokka ovat Kaspia-luokan jokitankkialukset.


title: Volgoneft-luokan jokitankkialukset

text: Alustyypit jakautuvat kuuteen alaluokkaan: projekti 550-, -550A-, -558-, -630- ja -1577-luokan tyyppeihin. Merkittävin varustamo, joka käyttää alustyyppiä, on OAO Volgotanker. Sillä oli vuoden 2005 alussa 201 alusta pelkästään Volga- ja Kama-joilla.220 Mehanik Semiglasov | 221 Mehanik Voronkov | 225 Mehanik I. Ja. Ražev | 244 Grigori Bugrov | 246 | 252 | 256 | 263 | 268 | 301


title: Thomas Abbt

text: Thomas Abbt (25. marraskuuta 1738 Ulm – 3. marraskuuta 1766 Bückeburg) oli valistuksen ajan saksalainen kirjailija, matemaatikko ja filosofi.


title: Thomas Abbt

text: Abbt syntyi peruukintekijöiden pojaksi. Hän opiskeli Hallen yliopistossa filosofiaa ja matematiikkaa saaden vuonna 1758 maisterin paperit. Vuonna 1760 hänestä tuli filosofian professori Frankfurt an der Oderin yliopistoon, jossa ollessaan hän kirjoitti vuonna 1761 kuuluisimman teoksensa, "Vom Tode für's Vaterlandin". Syksyllä 1761 hän otti vastaan matematiikan professorin arvon Rintelnin yliopistossa. Vuodesta 1761 vuoteen 1762 hän opetti myös molempia aineita Berliinin yliopistossa.


title: Thomas Abbt

text: "Vom Tode für's Vaterland" oli erittäin patrioottinen teos, joka kertoo Fredrik II:n tappiosta Kunersdorfissa. Se myös sai kuuluisien "Literaturbriefen" () kirjoittajien huomion, jonka alkuunpanijana oli Gotthold Ephraim Lessing. Hän kirjoitti suuria määriä historiallisia, poliittisia, esteettisiä ja filosofisia esseitä. Abbt oli Lessingin suuri ihannoija ja jatkoi tämän opettavaista, proosamaista kirjoitustyyliään.


title: Thomas Abbt

text: Ollessaan Berliinissä Abbt tutustui Christoph Friedrich Nicolaihin, jonka Berliinin keskiviikkoseuraan hän pian liittyi. Hän ystävystyi myös Moses Mendelssohnin kanssa. Peitenimellä "B" Abbt otti osaa "Briefe, die neueste Litteratur betreffendin" kirjoittamiseen, jonka 24 osaa julkaistiin Berliinissä vuosien 1733 ja 1765 välissä. Kotimatkallaan lähes vuoden kestäneeltä matkaltaan Ranskaan Abbt poikkesi Ferneysta Geneveen, jossa hän tapasi Voltairen.


title: Thomas Abbt

text: Vuonna 1765 Abbtille tarjottiin sekä professorin virkaa Marburgin yliopistossa että Schaumburg-Lippen hovineuvoston jäsenyyttä. Hän otti vastaan jälkimmäisen, vaikka hän olikin jo valmiiksi Marburgin yliopiston matematiikan professori ja Hallen yliopiston filosofian professori.


title: Thomas Abbt

text: 3. marraskuuta 1766 Abbt kuoli vain 27 vuoden ikäisenä Bückeburgissa suolistosairauteen. Johann Gottfried Herder kirjoitti, että "hän kuoli Saksalle ja kielellensä liian aikaisin".


title: Tibor Takács

text: Tibor Takács (s. 11. syyskuuta 1954) on unkarilaissyntyinen elokuvaohjaaja. Hänet muistetaan ennen kaikkea 1980-luvun kauhuelokuvaklassikosta "Paholaisen portti" (1987), jonka myötä näyttelijä Stephen Dorff nousi kansainväliseen maineeseen. Takács ohjasi elokuvalleen myös jatko-osan vuonna 1992.


title: Shrewsbury School

text: Shrewsbury school (viralliselta nimeltään King Edward VI Grammar School, Shrewsbury) on Yhdistyneessä kuningaskunnassa sijaitseva yksityinen koulu. Tarkemmin se sijaitsee Shrewsburyssä, Shropshiren kreivikunnassa. Shrewsbury School perustettiin vuonna 1552, jolloin se oli vielä 13–18-vuotiaille pojille tarkoitettu sisäoppilaitos. "Public Schools Act 1868" -lain myötä siitä tuli yksi maan yhdeksästä alkuperäisestä "public schoolseista". Koulu on myös Headmasters' and Headmistresses' Conferencen jäsen. Vuosittain koulun aloittaa noin 690 poikaa, vuoden 2008 syyskuussa ensimmäiset tytöt pääsivät aloittamaan opiskelun koulun lukiossa ().


title: Shrewsbury School

text: Koulua ovat käyneet muun muassa kuuluisa luonnontieteilijä Charles Darwin, runoilija Sir Philip Sidney, tähtitieteilijä Martin Rees, Monty Python -huumoriryhmittymästä tuttu Michael Palin, ja "Private Eye" lehden perustajat Richard Ingrams ja William Rushton.


title: Louis Tripp

text: Louis Tripp (s. 3. helmikuuta 1974) on yhdysvaltalainen näyttelijä. Hän on esiintynyt muiden muassa elokuvissa "Paholaisen portti" (1987) ja "Detroit Rock City" (1999). Hänet nähtiin myös "Paholaisen portin" jatko-osassa (1992).


title: Volgoneft-139

text: Volgoneft-139 oli vuonna 1978 rakennettu neuvostoliittolaisvalmisteinen Volgoneft-luokan jokitankkialus, joka 11. marraskuuta 2007 repesi kahtia kovassa merenkäynnissä Mustanmeren ja Asovanmeren välisessä Kertšinsalmessa. Alus oli rakennettu vuonna 1978, ja se oli rekisteröity Astrahaniin. Aluksen omistaja oli Volgotanker, ja se kuului Projekti 550A-luokan Volgoneft-jokitankkialuksiin.


title: Volgoneft-139

text: Katkenneen aluksen lastina oli 4 077 tonnia raskasta polttoöljyä, josta 1 200 - 2 000 tonnia valui mereen ja loput onnistuttiin pumppaamaan toiseen alukseen. Kaikki 13 miehistön jäsentä onnistuttiin pelastamaan. Samaan aikaan upposi myös kolme muuta alusta: "Volnogorsk", "Nahitševa" ja "Kovel". Öljy saastutti Venäjän ja Ukrainan rannikkoa 250 km:n matkalta.


title: Kuopion Elo

text: Kuopion Elo (Männistön Elo) on kuopiolainen urheiluseura. Elo perustettiin vuonna 1919. Elo on jalkapalloseura, mutta seuran toimintaan on kuulunut myös muita urheilulajeja.


title: Kuopion Elo

text:
Savon Kansa -lehdessä oli 27.5.1919 vaatimaton ilmoitus:
Männistön työläisnuoriso on perustanut voimistelu- ja urheiluseuran nimellä Elo. Samalla valittiin kolmihenkinen toimikunta, jonka tehtävänä on neuvotella Kuopion työväen voimistelu- ja urheiluseura Riennon kanssa seuran liittymisestä haaraosastona Rientoon. Elon jäsenluku on jo vähän yli sadan.


title: Kuopion Elo

text: Seuran perustamisesta ei ole mustaa valkoisella. Vanhoja seuran veteraaneja haastattelemalla on kuitenkin saatu tietää perustamisvaiheet. Vuoden 1919 kevätkesällä on seuran perustaminen ollut ensi kertaa esillä. Se on tapahtunut Itkonsaaressa, jonne oli kokoontunut parikymmentä henkeä keskustelemaan seuran perustamisesta. Asiasta oli sovittu ja hieman myöhemmin oli perustamiskokous pidetty rautatieläisten talossa Maaherrankadulla.


title: Kuopion Elo

text: Alkuvuosinaan Elo kilvoitteli lähinnä toisen kuopiolaisen työväen urheiluseuran Riennon kanssa, mm. ensimmäinen jalkapallo-ottelu heidän välillään käytiin jo vuonna 1919. Ottelu kuului kilpailuun ”Potkupallokilpailu Kasper Voutilaisen kiertopalkinnosta”, Riento – Männistön Elo 3-0. Elo on siis vanhin nykyisistä Kuopiolaisista jalkapalloseuroista. (Ottelusta uutisoitiin 22.7 tiistain Savon Kansassa).


title: Kuopion Elo

text: Urheilukilpailuja järjestettiin usein ja lajeina olivat mm. yleisurheilu, voimistelu, paini, hiihto ja tuohon aikaan harvinainen polkupyöräily. Elo on myös ollut tunnettu tanssien järjestäjä koko olemassaolonsa ajan.


title: Kuopion Elo

text: 20-luvulla politiikka astui mukaan kuvioihin ja se aiheutti kinaa myös seuran jäsenten välillä. Osa jäsenistä oli työväenliikkeen vankkoja kannattajia, kun taas osa halusi vain urheilla ilman poliittisia paineita. Vuonna 1929 seura menetti omaisuutensa valtiolle koska "vasemmistolaisia" seuroja ei silloin Suomessa hyväksytty. Osa seuran jäsenistä perusti "uuden" urheiluseuran, Männistön Urheilijat. Osa Elolaisista siirtyi Kuopion Kisa-Veikkojen jäseniksi.


title: Kuopion Elo

text: Poliittisista myllerryksistä huolimatta urheilutoiminta jatkui vireänä, ainoastaan sotavuosina 1939 - 1945 toiminta oli luonnollisesti hiljaista. Vuonna 1946 Männistön Urheilijat muutti nimensä takaisin Eloksi.


title: Kuopion Elo

text: Nykyään Elon pääasialliseen toimintaan kuuluvat jalkapallo ja futsal. Junioritasolla seuralla on toimintaa myös salibandyssä. Elon toiminta oli välillä hyvin monipuolista. Vireässä urheiluseurassa harrastettiin vuosien varrella monenlaista urheilua, lajeina mm. yleisurheilu, voimistelu, nyrkkeily, paini, hiihto, pyöräily, pöytätennis, kaukalopallo, jääpallo, pesäpallo, jalkapallo.


title: Kuopion Elo

text: Jalkapalloilussa TUL:n seurat olivat sodan jälkeen tulleet mukaan Suomen Palloliiton toimintaan. Kun sarjat tulivat yhteisiksi kaikille seuroille, lisääntyi yleinen mielenkiinto sarjoja kohtaan. Jalkapallon suosio kasvoi myös seuran keskuudessa ja naisvoimistelu, nyrkkeily ja yleisurheilu jäivät pikkuhiljaa vähemmälle, koska jalkapalloilijat valtasivat muiden vuorot.


title: Kuopion Elo

text:
Hiihto oli myös vakiinnuttanut keskeisen lajin aseman seurassa 50-luvulla ja seuran omat sarjahiihdot vetivät runsaasti väkeä.
Kuopion Pallo ja Elo yhdistyivät vuonna 1978, samana vuonna myös Elon hiihtojaosto eriytyi omaksi seurakseen, Kuopion Hiihtäjiin.


title: Kuopion Elo

text: Elo on menestynyt parhaiten jalkapallossa, jossa se on noussut kahteen otteeseen mestaruussarjatasolle; vuosiksi 1969–1970 ja 1982. Seuran paras saavutus on yhdeksäs sija jalkapallon mestaruussarjassa kaudella 1969. Kuopion Elo on pelannut mestaruussarjan lisäksi 19 kautta toiseksi korkeimmalla sarjatasolla (sen nimitykset ovat Suomessa olleet B-sarja 1930-35 ja 1940/41, Itä-länsisarja 1936-39, Suomensarja 1943/44–1969, II divisioona 1970–1972, I divisioona 1973–93 ja Ykkönen 1994-). Vuonna 1982 Elo oli tekemässä kuopiolaista jalkapallohistoriaa, kun seuran nousu korkeimmalle sarjatasolle tarkoitti sitä, että pääsarjassa pelasi yhtä aikaa kolme kuopiolaisjoukkuetta; KuPS, Koparit ja Elo. Vuonna 1984 Elo karsi noususta pääsarjaan kaudeksi 1985, mutta hävisi nousukarsinnassa KPV:lle yhteismaalein 3-2.


title: Kuopion Elo

text: Suomen cupissa Elo on päässyt kahdeksan parhaan joukkoon neljänä vuotena. Puolivälierissä tuli häviöt 1961 (HPS) ja 1980 (Haka). Välierässä 1968 häviö tuli vasta uusintaottelussa (KuPS voitti 4-1, ens. ottelu 0-0) ja 1975 välierässä myös lopullinen cupin voittaja Reipas oli 1-5 parempi.


title: Kuopion Elo

text: 1980-luvun loppupuolella seuralle alkoi kasaantua talousvaikeuksia ja toiminnan jatko alkoi olla vaakalaudalla. Lopulta seuran jalkapallojaosto yhdistyi Koparien kanssa vuonna 1992 FC Kuopioksi.


title: Kuopion Elo

text:
Fuusion myötä Elon jalkapallotoiminta hiljeni 20:ksi vuodeksi. Vuonna 2012 Elo palasi kentille aloittaen Vitosesta. Toiminnan käynnisti uudelleen Elon entisen pelaajan Tapani Hämäläisen poika Petteri Hämäläinen.
Elon historian menestynein pelaaja Olavi Rissanen pelasi Elon paluupelissä 65-vuotiaana. Paluukaudellaan Elo sijoittui Suomen Palloliiton Itä-Suomen piirin Viitosessa kuudenneksi.


title: Kuopion Elo

text: Vuonna 2015 Elo voitti Vitosen mestaruuden ja nousi kaudelle 2016 neljänteen divisioonaan.


title: Kuopion Elo

text: Vuonna 2016 Elo käynnisti uudelleen myös junioritoiminnan.


title: Kuopion Elo

text: (tarkoitetaan SPL:n järjestämiä kilpailusarjoja)


title: Kuopion Elo

text:
Pääsarjassa:
1969-70, 1982


title: Kuopion Elo

text:
Toiseksi korkein sarjataso:
1948, 1951, 1959- 60, -62, 1966-68, 1971-72, 1981, 1983-90


title: Kuopion Elo

text:
Kolmanneksi korkein sarjataso:
1954-58, 1961, 1963-65, 1973-77, 1979-80


title: Kuopion Elo

text:
Neljänneksi korkein sarjataso:
1978


title: Kuopion Elo

text:
Viidenneksi korkein sarjataso:
2016-


title: Kuopion Elo

text:
Kuudenneksi korkein sarjataso:
2012-15


title: Kuopion Elo

text: Kausina 1949-50, 1952-53 Elo osallistui SPL-TUL karsintapeleihin noususta Suomen sarjaan. 1949 karsinta pelattiin cup-järjestelmällä, muina em. vuosina sarjana. Elo nousi kauden 1951 Suomen sarjaan, 1953 Elo oli karsintasarjansa kolmas ja sai paikan 1954 Maakuntasarjassa.


title: Kuopion Elo

text: 1979 II-div paikan Elo sai fuusio-osapuoleltaan KP:lta (Kuopion Pallo, ex. KP-48). Elo luopui 10.4.1991 I-divisioonan paikastaan. Ei ollut mukana edustusjalkapalloilun sarjatoiminnassa 1991-2011.


title: Normannivalloitus

text: Normannivalloitus oli vuonna 1066 alkanut tapahtumasarja, jossa Vilhelm Valloittajan johtamat pohjoisranskalaiset normannit valloittivat Englannin. Normannien voitto Hastingsin taistelussa johti siihen, että maa siirtyi heidän valtaansa.


title: Normannivalloitus

text: Normannivalloitus oli käänteentekevä hetki Englannin historiassa. Se yhdisti englantilaiset ranskalaisen ylimystön kautta tiukemmin manner-Eurooppaan, ja skandinaavien suhteellinen vaikutus pieneni. Se vaikutti maan kieleen ja hallintojärjestelmään. Normannivalloituksesta alkoi myös lähes tuhat vuotta kestänyt kilpailu ja vihanpito Ranskan kanssa.


title: Normannivalloitus

text: Normannien lähtöpaikkaan, Normandiaan, oli maihinnousua edeltävinä vuosina tullut runsaasti viikinkejä. Vuonna 911 Ranskan kuningas antoi viikinkipäällikkö Rollolle luvan asettua maan pohjoisosaan, sillä ajatuksella että he suojaisivat Ranskaa muiden viikinkien hyökkäyksiltä. Tämä onnistui, ja alueen asukkaita sanottiin normanneiksi, pohjoisen miehiksi. Normannit hylkäsivät skandinaavisen muinaisuskon ja kääntyivät kristinuskoon, ja omaksuivat ympäristön kielen.


title: Normannivalloitus

text: Tammikuussa 1066 Vilhelm Valloittajan lapsettoman serkun, Edvard Tunnustajan kuoltua Vilhelm vaati Englannin kruunua itselleen. Tämä perustui siihen, että Edvard oli mahdollisesti luvannut kruunun hänelle vieraillessaan Vilhelmin luona vuonna 1052 sekä Haraldin vannomaan valaan. Kuninkaaksi kuitenkin kruunattiin Harald Godwininpoika.


title: Normannivalloitus

text: Vilhelm alkoi koota armeijaa Englantiin hyökkäämistä varten. Hän sai toiminnalleen paavi Aleksanteri II:n ja Henrik IV:n tuen. Normannijoukkojen vahvuus oli noin 600 laivaa ja 7 000 miestä. Vilhelm sai armeijansa kasaan elokuussa. Hän nousi maihin Sussexissa 28. syyskuuta, ja rakennutti heti tukikohdakseen puisen paaluvarustuksen lähelle Hastingsia. Harald oli juuri taistelemassa pohjoisessa ja lyönyt Stamfordin sillan taistelussa toisen vihollisen, Norjan kuninkaan Harald Ankaran, jota Haraldin veli Tostig oli tukenut. Harald marssi oikopäätä Hastingsiin.


title: Normannivalloitus

text: Hastingsin taistelu käytiin 14. lokakuuta. Harald sai surmansa, samoin hänen veljensä, ja anglosaksien armeija pakeni. Jäljelle jääneet jaarlit ja arkkipiispat lietsoivat vastarintaa, witenagemot julisti Edgar Athelingin kuninkaaksi. Edgar antautui Vilhelmille marraskuun lopussa tai joulukuun alussa mutta joulupäivänä 1066 Vilhelm kruunattiin Englannin kuninkaaksi Westminster Abbeyssä.


title: Innanen

text: Innanen on suomalainen sukunimi, joka on muun muassa seuraavilla henkilöillä


title: Kumu

text: Kumu tarkoittaa seuraavia asioita:


title: Volgoneft-263

text: Volgoneft-263 on neuvostoliittolainen Volgoneft-luokan jokitankkialus, joka on rakennettu 23. kesäkuuta 1978. 133 metriä pitkä alus on rekisteröity Astrahaniin. 14. toukokuuta 1990 alukselta pääsi valumaan 800 tonnia öljyä Ruotsin aluevesille.


title: Volgoneft-263

text: Alus kuuluu 1577-luokan aluksiin. Sen omisti Volgotanker-varustamo.


title: Josh White

text: Joshua Daniel ”Josh” White (11. helmikuuta 1914 Greenville, Etelä-Carolina – 5. syyskuuta 1969 Manhasset, New York) oli yhdysvaltalainen laulaja-lauluntekijä, kitaristi, näyttelijä ja ihmisoikeusaktivisti.


title: Josh White

text: 1920-luvulla Josh White kiersi Yhdysvaltoja yhdessä sokeiden katumuusikoiden kuten Blind Lemon Jeffersonin, Blind Blaken ja Blind Joe Taggertin kanssa. Vuonna 1927 White saapui Blind Joe Taggertin kanssa Chicagoon ja Paramount Recordsin Mayo Williams huomasi White kyvyt ja alkoi käyttää häntä sessiokitaristina. Whiten ensimmäinen oma levytys Paramountille oli yhdessä Taggertin kanssa esitetty ”Scandalous and a Shame”.


title: Josh White

text: Whitesta tuli blues- ja gospel-tähti 1930-luvulla, jolloin hän levytti kappaleita kuten ”Jesus Gonna Make Up My Dying Bed” (Led Zeppelin versioi kappaleen nimellä ”In My Time of Dying” vuonna 1975), ”Blood Red River”, ”Low Cotton”, ”Lay Some Flowers On My Grave” (josta on useita cover-versioita), ”Lord I Want to Die Easy” (useita cover-versioita), ”Paul & Silas Bound In Jail”, ”Black Man”, ja ”Silicosis is Killing Me”. Tämä aikakausi päättyi onnettomuuteen helmikuussa 1936, jolloin White löi nyrkkinsä läpi lasioven ja sai siihen kuolion.


title: Josh White

text: 1940-luvulla White nousi suosioon New Yorkissa, jossa hän esiintyi yhdessä muun muassa Billie Holidayn ja Leadbellyn kanssa. Hänen suosituin kappaleensa ”One Meatball” oli ensimmäinen miljoonamyyntiin yltänyt afroamerikkalainen levytys. Vuonna 1941 White esiintyi Valkoisessa talossa ja oli Franklin ja Eleanor Rooseveltin ystävä. Tästä huolimatta vuonna 1950 White päätyi ”mccarthyismin” aikakaudella -nimiselle mustalle listalle, johon oli kerätty artisteja, joita pidettiin kommunismin kannattajina. White kiersi Eurooppaa ja nousi 1960-luvun alun folkin nousun myötä yhdeksi Yhdysvaltain suosituimmista folklaulajista.


title: Josh White

text: 1960-luvulla Whiten terveys heikkeni ja hän kuoli 55-vuotiaana sydänleikkauksessa.


title: Josh White

text: Whiten poika on muusikko Josh White Jr. (s. 1940). 26. heinäkuuta 1998 Yhdysvaltain postilaitos julkaisi Josh Whiten kunniaksi 32-sentin arvoisen postimerkin.


title: Pohjoinen laivasto

text: Pohjoinen laivasto (, ”Punalippuinen pohjoinen laivasto”) on Venäjän laivaston vahvin osa, joka operoi pääasiassa Murmanskin alueelta ja Pohjoiselta jäämereltä käsin Skotlannin, Islannin ja Grönlannin välitse Atlantille ja Välimerelle. Sen päätukikohta on Severomorskissa. Pohjoinen laivasto perustettiin Neuvostoliiton laivaston osana 1937. Pohjoisen laivaston kalustoon kuului Neuvostoliiton aikana parhaimmillaan yli 200 erityyppistä sukellusvenettä aina pienistä diesel-sähkösukellusveneistä suuriin SSBN-luokan ydinsukellusvenisiin.


title: Pohjoinen laivasto

text: Laivaston synty liittyi Muurmannin rataan ja ensimmäisen maailmansodan aikaisiin Ison-Britannian ja Ranskan mittaviin puolustusvälinetoimituksiin Venäjälle, joiden tarkoituksena oli tukea Venäjän sotaponnisteluja pääasiassa Saksaa vastaan, jotta Ranskaan ja Isoon-Britanniaan kohdistunut paine länsirintamalla olisi keventynyt. Venäjän laivaston aluksia ohjattiin Murmanskiin suojaamaan puolustusvälinetoimituksia Saksa laivastolta ja sen sukellusveneiden vastatoimilta Barentsinmerellä. Siksi perustettiin 19. kesäkuuta 1916 Jäämeren laivue ("Flotilija Severnogo Ledovitogo okeana"). Lokakuun vallankumouksen jälkeen Venäjän uudet johtajat yhdistivät sen Venäjän Vienanmeren laivastoon ("Belomorskaja flotilija") maaliskuussa 1920.


title: Pohjoinen laivasto

text: Vuonna 1933 siirrettiin aluksia Itämereltä pohjoiseen. Kaksi hävittäjää, kaksi vartiovenettä ja kaksi sukellusvenettä saapui Kronstadtista Murmanskiin 5. elokuuta 1933, muodostaen Pohjoisen laivueen. Toinen erä, johon kuului hävittäjä, vartiovene, sukellusvene ja kaksi miinanraivaajaa, saapui Sorokan satamaan Vienanmerelle syyskuussa 1933. Poljarnyista tuli laivueen tukikohta 1935. Ensimmäinen erä lentokoneita saapui laivueelle Murmanskiin syyskuussa 1935. 11. toukokuuta 1937 Pohjoinen laivue nimettiin Pohjoiseksi laivastoksi. Tähän mennessä oltiin organisoitu rannikko- ja ilmatorjuntatykistö, rakennettu lentokenttiä ja saatu uusia laivoja.


title: Pohjoinen laivasto

text: Talvisodan aikana 1939–1940 Pohjoinen laivasto saartoi suomalaisen sotilastukikohdan Petsamossa. Kesäkuussa 1941 laivastoon kuului kahdeksan hävittäjää, 15 sukellusvenettä, kaksi torpedovenettä, seitsemän vartiovenettä, kaksi miinanraivaajaa ja 116 lentokonetta.


title: Pohjoinen laivasto

text: Suuren isänmaallisen sodan aikana 1941–1945 Pohjoinen laivasto puolusti Kalastajasaarennon rannikkoa, turvasi kauppareitit, tuki 14. armeijan sivustaa, kuljetti merijalkaväkeä ja osallistui Petsamon–Kirkkoniemen operaatioon 1944. Osa pohjoisen laivaston miehistä (10 000 miestä) osallistui myös maasotaan.


title: Pohjoinen laivasto

text: Sodan aikana Pohjoista laivastoa vahvistettiin laivoilla Kaspianmereltä ja Tyyneltämereltä. Myös Iso-Britannia varusti laivastoa omilla laivoillaan.


title: Pohjoinen laivasto

text: Toisen maailmansodan aikana Murmanskin satama oli Neuvostoliiton ainut satama, joka Golfvirran ansiosta jäätymättömänä kykeni vastaanottamaan ympäri vuoden Lend-Lease-ohjelmaan perustuneita saattueita.


title: Pohjoinen laivasto

text: Kylmän sodan aikana Neuvostoliiton pohjoiselle laivastolle muodostui erityinen strateginen arvo ydinsukellusveneiden tukikohtana. Ympäri vuoden golf-virran vuoksi sulana pysyvistä Murmanskin alueen tukikohdista Neuvostoliiton pohjoinen laivasto kykeni lähettämään vastaiskuun kykeneviä ydinsukellusveneitä Yhdysvaltain rannikolle Pohjois-Atlantin kautta Islannin molemmin puolin.


title: Pohjoinen laivasto

text:
Neuvostoliiton vastaiskuun kykenevät ydinohjukset sijoitettiin sukellusveneisiin Kuuban kriisin jälkeen, koska sen jälkeen ei ollut sopimuksellisesti mahdollista sijoittaa ydinaseita maalle lähelle Yhdysvaltoja vastaiskun onnistumisen varmistamiseksi.
Muurmannin tukikohdat synnyttivät Neuvostoliitolle intressin suojata Murmanskin alue ja toisaalta Natolle intressin estää Neuvostoliiton suojaus ja mahdollinen läpimurto Pohjois- ja Keski-Norjaan.
Vuonna 2009 Venäjän pohjoisen laivaston aluskantaan kuului:Pohjoisen laivaston ydinjätteiden tilaa on kritisoinut norjalainen ympäristöjärjestö Bellona, jonka joitain venäläisiä avustajia on epäilty ja tuomittu vakoilusta.


title: Domesday book

text: Domesday book on Englannin vanhin maakirja eli rekisteri henkilöistä ja alueista 1000-luvulla. Se syntyi normannivalloituksen jälkeen vuonna 1086, kun Vilhelm Valloittaja halusi tietää, minkä arvoinen vallattu maa oli ilmeisesti voidakseen suunnitella verotuksen ja puolustuksen.


title: Domesday book

text: Domesday book perustuu vuonna 1086 tehtyyn väestönlaskentaan ja koostuu kahdesta kirjasta. Se kattaa koko silloisen Englannin ja sisältää tiedot maanomistajien maa-alueista, alustalaisten määristä, alueiden luonnonvaroista, rakennuksista yms. Kirja sisältää 13 418 paikannimeä, joista suurin osa on edelleen käytössä. Kirjassa on 413 sivua ja se on enimmäkseen latinankielinen. Kirja on erittäin tärkeä dokumentti normanniajan Englannista.


title: Domesday book

text: Englannin kansallisarkisto julkaisi Domesday bookin internetissä vuonna 2006.


title: Christopher Sabat

text: Christopher Robin Sabat (s. 22. huhtikuuta 1973 Washington DC, Yhdysvallat) on yhdysvaltalainen ääninäyttelijä, joka tunnetaan useiden "Dragon Ball" -aiheisten animesarjojen, elokuvien ja videopelien äänirooleistaan.


title: Christopher Sabat

text: Sabat syntyi huhtikuussa vuonna 1973 Washingtonin kaupungissa, josta hän muutti nuorena Texasiin. Sabat opiskeli Clear Creek high schoolissa League Cityssä, Texasissa, josta hän valmistui vuonna 1992.


title: Christopher Sabat

text: Sabat asuu Fort Worthissa, Texasissa yhdessä kihlattunsa kanssa.


title: Christopher Sabat

text: Ääninäyttelijäksi animaatioihin Sabat päätyi vuonna 1999, kun hän koe-esiintyi FUNimationille "Dragon Ball" -animea varten. Sabat on myös maininnut suosikkihahmokseen Vegetan, joka on kuitenkin hänelle vaikea rooli ääninäyteltäväksi jatkuvan huutamisen vuoksi. Ensimmäisen sarjan jälkeen Sabat on työskennellyt enimmäkseen FUNimationille, jossa hän toimii myös ääniohjaajana. Ääninäytellessään "Dragon Ball" -sarjaa Sabat oli myös useissa "Lupin the 3rd" -aiheisissa spesiaalianimeissa Daisuke Jigenin äänenä vuosina 2002–2006. Vuodesta 2004 hän on ollut myös "Fullmetal Alchemistissa" mukana Alex Louis Armstrong roolissa ja pääsi myös näyttelemään Roronoa Zoroa "One Piecessä" sarjan mennessä vuonna 2007 ääninäyteltäväksi FUNimationille. Ennen animaatioita Sabat teki äänityötään radiomainoksille.


title: Shakin maailmanmestaruusottelu 2000

text: Shakin maailmanmestaruusottelu 2000 järjestettiin 8. lokakuuta – 4. marraskuuta Lontoossa. Ottelussa vastakkain pelasivat hallitseva maailmanmestari Garri Kasparov ja haastaja Vladimir Kramnik. Ottelun voittaisi paras 16 pelistä, ja tasapelin sattuessa Kasparov säilyttäisi mestaruutensa. Vaikka Kasparov oli suuri ennakkosuosikki, Vladimir Kramnik varmisti mestaruuden itselleen voittaen kaksi peliä, pelaten 13 tasan ja häviämättä yhtäkään. Ottelu päättyi pisteisiin 8½–6½. Kramnikista tuli näin 14. shakin klassinen maailmanmestari.


title: Bill Allen

text: Bill Allen (oik. William Trousdale Allen III, s. 3. joulukuuta 1922, Gallatin, Tennessee – k. 25. helmikuuta 1997, Nashville, Tennessee) oli yhdysvaltalainen radiotiskijukka, joka saavutti mainetta 1950-luvulta lähtien soittaessaan rhythm and bluesia ja mustaa gospelia nashvilleläisellä WLAC-radioasemalla. Hän käytti nimiä "Hoss" ja "The Hossman".


title: Bill Allen

text: Bill Allen oli nuorin "The 50,000 Watt Quartet" -nimellä tunnetusta tiskijukkanelikosta. Sen muut jäsenet olivat Gene Nobles, "John R." (Richbourg) ja Herman Grizzard. Näistä Allenin ura oli pisin, hän työskenteli 45 vuotta radioasemilla ennen siirtymistään eläkkeelle vuonna 1993.


title: Bill Allen

text: Nuorena Allen toimi jazzmuusikkona ja esiintyi toisen maailmansodan aikana ulkomailla USO:n show’ssa. Sodan jälkeen Allen opiskeli englannin kieltä Vanderbiltin yliopistossa ja sai mainetta lupaavana näyttelijänä. Vaikka Allen harkitsi teatterialaa, hän päätti valita radion ja vuonna 1948 meni töihin gallatiniläiselle radioasemalle WIHN. Siellä hän käytti Gene Noblesin tapaa sekoittaa R&B:tä ja jazz-sävelmiä popmusiikkiin ja saavutti ohjelmallaan "Harlem Hop" niin suuren suosion, että vain muutamia kuukausia myöhemmin hän pääsi töihin WLAC:lle.


title: Bill Allen

text: Allen aloitti uransa talk show -isäntänä. Gene Nobles poistui WLAC:sta vuosiksi 1950-luvun puolivälissä ja Allen otti hänen paikkansa. Hänen suosionsa kasvoi 1960-luvun alkuun tullessa, jolloin hän siirtyi levy-yhtiön palvelukseen. Allenin korvasi WLAC:lla The Jordanairesin entinen jäsen "Hugh Baby" Jarrett. Allen kuitenkin palasi WLAC:iin jatkamaan jokailtaista ohjelmaansa. Allenin ohjelma tuli kuutena iltana viikossa ja kesti tunnista kahteen. Vuonna 1966 hänellä oli myös lyhytikäinen televisio-ohjelma "The!!!Beat".


title: Bill Allen

text: 1970-luvulla WLAC:n uuden johdon painostuksesta Allen muutti ohjelmaansa ja soitti ajan hengen mukaisesti enemmän funkkia ja kevyttä soulia. Allen oli hetken poissa radiosta ja palasi sitten uuden paikallista ja valtakunnallista black gospelia esittelevän yöohjelman "Early Morning Gospel Time With The Hossman" myötä.


title: Bill Allen

text: 1980-luvun puolivälissä WLAC:n sisarasema WLAC-FM (nykyisin WNRQ) käytti Allenin ääntä promokampanjassaan. Allenin puoleensa vetävä ääni toi hänelle paljon töitä radio- ja televisiomainoksissa. Allen jatkoi työtään aina vuoteen 1993 - yli vuosikymmenen sen jälkeen kun WLAC oli muuten siirtynyt uutis- ja puheohjelmaformaattiin päiväsaikaan ja uskonnollisiin ohjelmiin iltaisin. Eläkkeelle siirtymisensä jälkeenkin Allen jatkoi mainosäänitöitään.


title: Bill Allen

text: Allen valittiin Blues Hall of Fameen vuonna 1994.


title: Desertassaaret

text:
Desertassaaret (, ) ovat osa Portugalille kuuluvaa Madeiran autonomista aluetta ja kuuluvat hallinnollisesti Santa Cruzin kuntaan. Desertassaaret kuuluvat maantieteellisesti Madeiran saariryhmään ja Makaronesiaan ja sijaitsevat noin 30 kilometriä Madeiran pääsaaresta kaakkoon. Desertassaaret koostuvat kolmesta pääsaaresta: Ilhéu Chão, Deserta Grande ja Bugio. Saarten yhteispinta-ala on noin 14,2 neliökilometriä ja niistä suurin on Deserta Grande. Deserta Grandella sijaitsee pysyvä tutkimusasema, jolla asuvia vartijoita lukuun ottamatta saaret ovat asumattomia. Desertassaaret olivat yksityisomistuksessa vuoteen 1971 asti, jolloin Portugalin hallitus osti ne. Desertassaaret muutettiin suojelualueeksi vuonna 1990. Desertassaarilla elää yhdyskunta uhanalaisia munkkihylkeitä. Saarilla pesii lisäksi noin 15 lintulajia ja tavataan ihmisen tuomia kaniineita, vuohia ja jyrsijöitä. Madeiran ainoa myrkyllinen eläinlaji, juoksuhämähäkkeihin kuuluva "Lycosa ingens", elää Desertassaarilla.
Desertassaaret sijaitsevat noin 30 kilometriä Madeirasta kaakkoon ja koostuvat kolmesta pääsaaresta sekä useista pienikokoisista kallioista. Saaret ovat vulkaanista alkuperää ja niiden yhteispinta-ala on noin 14,2 neliökilometriä. Pienin ja pohjoisin saarista on Ilhéu Chão, joka on noin 1 600 metriä pitkä ja 500 metriä leveä ja nousee loivasti pohjoispäässä 98 metrin korkeuteen. Noin 200 metrin päässä Ilhéu Chãosta sijaitsee merestä pystysuoraa noin 40 metrin korkeuteen kohoava kallio, jonka halkaisija on paikoin noin kahdeksan metriä. Kalliota kutsutaan nimellä "Espigão", tosin sillä on myös muitakin nimiä kuten "Prego-do-Mar" ja "Furilhão". Ilhéu Chãosta etelään sijaitsee suurin saari Deserta Grande, joka on noin 12 kilometriä pitkä ja kaksi kilometriä leveä. Sen korkein kohta nousee 490 metriä merenpinnan yläpuolelle. Etelässä sijaitsee Bugio-saari, joka on 7,5 kilometriä pitkä ja 800 metriä leveä. Saaren korkein kohta on 350 metriä merenpinnan yläpuolella. Bugion ja Deserta Granden välissä sijaitsee noin 1,3 kilometriä leveä salmi, jolla on syvyyttä noin 20 metriä. Vedenalainen harjanne yhdistää Desertassaaret Madeiraan. Madeiran saaren itäisimmän osan, Ponta de São Lourençon, ja Desertassaarten välinen merialue onkin ainoastaan noin 80-200 metriä syvää.


title: Desertassaaret

text: Saarten rantoja kuluttava jatkuva eroosio on kaivertanut sinne lukuisia luolia. Vallitsevat tuulet ovat pohjois- ja koillispasaatituuli. Tuulen suunta ja voimakkuus vaihtelee vuodenajan mukaan ja niihin vaikuttaa lisäksi Azorien korkeapainealue, joka on voimakkaimmillaan kesäkuukausien aikana. Saarten ilmastoon vaikuttaa golf-virran jatke kanarianvirta. Merilämpötila kohoaa syyskuussa 23 asteeseen ja tippuu kylmimmillään 17 asteeseen maaliskuussa.


title: Desertassaaret

text: Desertassaaret ovat osa Madeiran autonomista aluetta ja kuuluvat hallinnollisesti Santa Cruzin kuntaan. Desertassaarilla ei ole pysyvää asutusta lukuun ottamatta Deserta Grandella sijaitsevalla tutkimusasemalla asuvia vartijoita. Desertassaarilla sijaitsee kaksi majakkaa. Toinen majakka sijaitsee pohjoisimmalla saarella, Ilhéu do Chãolla, ja toinen majakka eteläisimmällä saarella, Ilhéu de Bugiolla.


title: Desertassaaret

text: Desertassaarilla pesii 15 lintulajia joista 8 on merilintuja. Kapverdenviistäjä pesii ainoastaan Bugio-saarella. Kaniinit hyökkäävät toisinaan lintujen pesiin ja niitä on ehdotettu poistettaviksi lintujen suojelutoimena. Muita Desertassaarilla pesiviä merilintuja ovat keltanokkaliitäjä, kääpiöliitäjä, tyrskyliitäjä ja madeirankeiju, sekä vähemmissä määrin etelänharmaalokki, ruusu- ja kalatiira. Saarella pesiviä maalintuja ovat muun muassa kalliokyyhky, kanariankirvinen, kanarianhemppo ja hemppo. Desertassaarilla elää pieni yhdyskunta uhanalaisia munkkihylkeitä, mikä vaikutti siihen, että saaret julistettiin suojelualueeksi vuonna 1990. Suojelualue käsittää Desertassaaret, sekä niitä ympäröivän vesialueen 100 metrin syvyyteen asti. Suojelualue muodostuu kahdesta vyöhykkeestä: eteläisempi vyöhyke käsittää Deserta Granden ja Bugio-saaren, eikä sitä saa lähestyä 100 metriä lähemmäksi. Pohjoisella vyöhykkeellä veneet voivat tulla lähemmäs rantaa. Desertassaarten hyljekanta on lähtenyt suojelustoiminnan ansiosta jälleen kasvuun. Ihminen on tuonut saarille muun muassa kaniineita, vuohia, kissoja ja hiiriä. Euroopan unioni on rahoittanut ohjelmaa, jonka tarkoituksena on hävittää kaniinit ja vuohet Deserta Grandelta. Myös hiiriä on yritetty hävittää saarelta, mutta tämä on osoittautunut vaikeaksi. Desertassaarilla elää Madeiran ainoa myrkyllinen eläinlaji, juoksuhämähäkkeihin kuuluva "Lycosa ingens".


title: Desertassaaret

text: Desertassaarten kirjoitettu historia alkoi 1400-luvun alussa portugalilaisten saapumisen myötä, tosin saaret esiintyvät jo vuodelta 1351 peräisin olevassa italialaisessa kartassa. Desertassaaret havaittiin Madeiran löytämisen yhteydessä 1410-luvun lopulla ja tutkimusmatkan johtaja João Gonçalves Zarco antoi niille nykyisen nimensä. Saaria käytiin kuitenkin varsinaisesti tutkimassa vasta 1420-luvun alussa, kun Madeiran saari oli saatu tutkittua ja asutus perustettua Funchaliin. Desertassaaret olivat yksityisomistuksessa vuodesta 1894 vuoteen 1971, jolloin Portugalin hallitus osti ne Selvagenssaarten tavoin. Desertassaaret julistettiin suojelualueeksi vuonna 1990.


title: Turkin jääkiekon superliiga

text: Superliiga on Turkin jääkiekon korkein sarjataso. Se on perustettu vuonna 1993. Sarjassa pelaa kaikkiaan kuusi joukkuetta.


Euroopan jälleenrakennus- ja kehityspankki (EBRD, ) on 15. huhtikuuta 1991 perustettu pankki, jonka tehtävänä on investointien kautta tukea markkinatalouden ja demokratian kehitystä 29 maassa Keski-Euroopasta Keski-Aasiaan. Pankin päämaja sijaitsee Lontoossa ja sen virallisia kieliä ovat ranska, englanti, saksa ja venäjä. Pankin nykyinen pääjohtaja on intialaissyntyinen Suma Chakrabarti.


title: Euroopan jälleenrakennus- ja kehityspankki

text: EBRD:n omistavat 61 valtiota ja kaksi kansainvälistä järjestöä.


text: Seuraavat maat saavat investointeja: Albania, Armenia, Azerbaidžan, Bosnia ja Hertsegovina, Bulgaria, Georgia, Kazakstan, Kirgisia, Kroatia, Makedonia, Moldova, Mongolia, Montenegro, Puola, Romania, Serbia, Slovakia, Slovenia, Tadžikistan, Turkki, Turkmenistan, Ukraina, Unkari, Uzbekistan, Valko-Venäjä, Venäjä ja Viro.


text: Seuraavat maat ovat rahoittajamaita: Alankomaat, Australia, Belgia, Egypti, Espanja, Kanada, Korea, Kreikka, Kypros, Irlanti, Islanti, Israel, Italia, Itävalta, Japani, Luxemburg, Malta, Meksiko, Marokko, Norja, Portugali, Ranska, Ruotsi, Saksa, Suomi, Sveitsi, Tanska, Tšekki, Uusi-Seelanti, Yhdistynyt kuningaskunta ja Yhdysvallat.


text: Ulkoasiainministeriön osastopäällikkö Jorma Korhonen edustaa Suomea EBRD:n johtokunnan varajäsenenä 2012–2015.


title: Nerpa

text: Nerpa () on Venäjän pohjoisen laivaston sukellusveneitä korjaava telakka Barentsinmeren rannalla Murmanskin alueen Snežnogorskissa. Telakalla voidaan tehdä titaanihitsausta. Se on peruskunnostanut muun muassa Projekti 945 A-luokan ydinsukellusvene K-534 Nižni Novgorodin ydinreaktorionnettomuuden jälkeen vuonna 2008.


title: Nerpa

text: Telakka aloitti toimintansa 1970-luvun alussa. Se osa suurempaa Zvjozdotška-telakkakonsernia (ОАО «ЦС „Звёздочка“»).


title: WAC Corporal

text:
WAC Corporal oli ensimmäinen amerikkalaista tuotantoa ollut kohtalaisen iso luotainraketti, jonka kokeilu liittyi suuremman Corporal-ohjuksen kehittelyyn. Se nousi 80 km:n korkeuteen avaruuden rajoille 22. maaliskuuta vuonna 1946. Rakettia kehittivät "Douglas Aircraft Company" ja "Guggenheim Aeronautical Laboratory".
Tämä nesteraketti oli 7,34 m pitkä ja läpimitaltaan 30 cm.


title: WAC Corporal

text: 24. helmikuuta 1949 V-2:n kärkeen toiseksi rakettivaiheeksi asennettu "WAC Corporal" lensi ensimmäisenä ihmisen lähettämänä esineenä yli viisinkertaisella äänen nopeudella. Tätä koetta kutsuttiin nimellä "Bumper". Neljä aiempaa Bumper-koetta oli epäonnistunut vuonna 1948.


title: Brad Swaile

text: Bradley Swaile (s. 26. joulukuuta 1976 Vancouver, Brittiläinen Kolumbia) on kanadalainen ääninäyttelijä.


title: Brad Swaile

text: Swaile kiinnostui näyttelemisestä ala-asteella ja valmistuttuaan Sir Winston Churchill Secondarystä, hän liittyi Vancouverin nuoriso teatteriin. Samalla Swaile tuli asiakkaaksi Tarlington Talent Agencylle, jonka myötä hän sai ensimmäisen ääniroolinsa animaatiosarjasta "My Little Pony Tales" (1992). Sarjan jälkeen Swaile on tehnyt äänirooleja myös animesarjoihin ja videopeleihin. Myöhemmin hän valmistui Kwantlen yliopistosta graafisen- ja visuaalisen suunnittelun alalle.


title: Brad Swaile

text: Vuonna 2000 hän sai ensimmäisen merkittävän roolin, jossa Swailen piti puhua saksalaisaksentilla ollessaan Painajaisen äänenä "issa". 2012 Swaile oli Jin Kazaman äänenä "Street Fighter X Tekken" -videopelissä.


title: No Mean City

text: No Mean City on Nazarethin studioalbumi vuodelta 1979. Toiseksi kitaristiksi yhtyeeseen liittyi tuolloin Zal Cleminson (ex-Sensational Alex Harvey Band). Musiikillisesti albumi on enemmän heavy rock-painotteinen.


title: No Mean City

text: Singlenä julkaistut "Star" (UK 54.) ja "May The Sunshine" (UK 22.) menestyivät hyvin listoilla ja myös albumi nousi top-40:neen Britanniassa, jossa yhtyeen menestys oli ollut laskussa muutaman aiemman vuoden aikana.


title: No Mean City

text: Albumi on nimetty Alexander McArthurin ja H. Kingsley Longin samannimisen novellin mukaan.


title: Hannu Hautamäki

text: Hannu Hautamäki (s. 2. syyskuuta 1974) on entinen suomalainen lentopalloilija, joka päätti uransa Suomen mestaruuteen kaudella 2011-12 Vammalan Lentopallon riveissä, Lentopallon SM-liigassa. Hautamäki voitti urallaan SM-pronssia vuonna 2008, SM-hopeaa vuonna 2011 sekä SM-kultaa 2012. Nykyisin Hautamäki toimii VaLePan toiminnanjohtajana; hän on ollut toiminnanjohtaja vuodesta 2010 lähtien seurassa.


title: Hannu Hautamäki

text: Hautamäen ura lähti käyntiin hänen kotikaupungistaan Ilmajoelta, Nopan Kylä Kisa-Veikkojen riveissä. Hiljalleen Hautamäestä kehittyi huippupelaaja, ja hän nousi SM-liigaan. Hänen ensimmäinen seuransa Lentopallon SM-liigassa oli Jyväskylän Metso-Lentis kaudella 1996. Hän pelasi ensimmäisen SM-liigaottelunsa 3. syyskuuta 1996. Jyväskylän Metso-Lentiksessä hän pelasi lopulta vain kaksi kautta, kun seura luopui liigapaikastaan kauden 1998 päätteeksi. Tämän jälkeen Hautamäki alkoi pelaamaan Jyväskylän naapurikunnan joukkueessa eli Muuramen Lentopallossa, jota hän oli nostamassa SM-liigaan.


title: Hannu Hautamäki

text: Muuramessa Hautamäki pelasi lopulta neljä kautta kunnes vaihtoi Vammalan Lentopalloon pelaamaan. Vammalan kaupunkiin kauden 2004 päätteeksi. VaLePassa Hautamäki kulutti ensimmäisen kautensa vaihtopenkkiä pitkälti, sillä VaLePan ulkomaalaisvahvistus oli joukkueen toinen yleispelaaja yhdessä Timo Haaviston kanssa. Kaudeksi 2005-2006 Hautamäki vaihtoi yleispelaajan roolista liberon vastaanotto puoleiseen rooliin, joka oli onnistunut vaihto. Hautamäki nousi liigan liberoiden elittiin heti pelipaikallaan. Hän oli kausilla 2006 sekä 2007 kymmenen parhaimman vastaanottajan joukossa koko SM-liigassa. Kaudella 2008 Hautamäki oli totutusti liigan parhaimpia vastaanottajia myös. Hän voitti samalla uransa ensimmäisen SM-mitalin, kun VaLePa juhli SM-pronssia kauden päätteeksi. Kauden aikana Ilta-Sanomien kapteenikyselyssä selvisi myös että Hautamäki on yksi liigan aliarvostetuimmista pelaajista. Kaudella 2011 Hautamäki saavutti uransa toisen mitalin, hopean ja kaudella 2012 kolmannen mitalin, kultaa.


title: Hannu Hautamäki

text: Hautamäki kertoo vapaa-ajallaan harrastavansa innokkaasti golfia. Etenkin kesäisin laji tulee tutuksi. Pituudeltaan Hautamäki on 194cm eli hän on liberoksi pitkä pelaaja.


title: Rev I Oikeudenmukainen

text: Rev I Oikeudenmukainen () oli Iberian (paikallisesti Kartlin eli Itä-Georgian) kuningas vuosina 189–216. Hänen hallintonsa toi valtaan paikallisen Aršakiani-dynastian.


title: Rev I Oikeudenmukainen

text: Hänet tunnetaan pelkästään keskiaikaisista georgialaisista vuosikirjoista, jotka esittävät hänen Armenian kuninkaan poikana. Professori Cyril Toumanoff identifioi kuninkaan Armenian Aršakuni-dynastian Vologases II:ksi (hallitsi 180–191). Revin kruunasivat kapinalliset iberialaiset aateliset, jotka syrjäyttivät hänen enonsa Amazasp II:n, viimeisen Parnavaziani-dynastian edustajan. Revin kerrotaan menneen naimisiin "kreikkalaisen" prinsessa Sefelian kanssa, jonka sanotaan tuoneen Afroditen idolin Iberiaan. Kreikkalaisen jumalattaren kultin olemassaolosta Iberiassa ei ole kuitenkaan minkäänlaisia todisteita.


title: Rev I Oikeudenmukainen

text: Georgialainen kronikka ""Kuninkaiden elämä"" kertoo, että pakanuudestaan huolimatta Rev suhtautui sympaattisesti kristinuskon oppeihin, ja hänet tunnettiin sen vuoksi liikanimellä "martali" eli "oikeudenmukainen" hänen suojellessaan paikallista, alulla olevaa kristittyä yhteisöä. Toumanoff on osoittanut lempinimen olevan suora käännös "dikaios"-tittelistä, jota käytettiin usein Parthian arsakidikuninkaiden nimissä.


title: GUN Records

text: GUN Records oli saksalainen levy-yhtiö, joka oli osa Sony BMG -yhtiötä. Gun Records lopetti toimintansa vuonna 2009.


title: Vatše

text: Vatše () oli Iberian (paikallisesti Kartlin eli muinaisen Itä-Georgian) kuningas Aršakiani-dynastiasta vuosina 216–234. Hänet tunnetaan pelkästään keskiaikaisista georgialaisista kronikoista, joiden mukaan hän oli Iberian joko 20. tai 22. kuningas. Hänen kerrotaan ainoastaan olleen kuningas Rev I:n poika.


title: Félix Cárdenas

text: Félix Rafael Cárdenas Ravalo (s. 24. marraskuuta 1972 Encino, Santander) on kolumbialainen maantiepyöräilijä, joka kilpaili ammattilaisena 2000−2009. Cárdenas voitti Espanjan ympäriajon mäkikilpailun vuosina 2003 ja 2004.


title: Bakur I

text: Bakur I (, nimen latinisoitu muoto "Bacurius") oli Iberian (paikallisesti Kartlin eli muinaisen Itä-Georgian) kuningas Aršakiani-dynastiasta vuosina 234–249.


title: Bakur I

text: Hänet tunnetaan pelkästään keskiaikaisista georgialaisista kronikoista, joiden mukaan hän oli Iberian joko 21. tai 23. kuningas. Hänen kerrotaan ainoastaan olleen kuningas Vatšen poika.


title: Mirdat II

text: Mirdat II (, nimen latinisoitu muoto "Mithridates") oli Iberian (paikallisesti Kartlin eli muinaisen Itä-Georgian) kuningas Aršakiani-dynastiasta vuosina 249–265.


title: Mirdat II

text: Hänet tunnetaan pelkästään keskiaikaisista georgialaisista kronikoista, joiden mukaan hän oli Iberian joko 22. tai 24. kuningas. Hänen kerrotaan ainoastaan olleen kuningas Bakur I:n poika. Professori Cyril Toumanoff on esittänyt hypoteesin, että samaan aikaan hallitsi myös toinen iberialainen kuningas, Amazasp III (hallitsi 260–265), jonka asetti todennäköisesti antikuninkaaksi Sapor I, Iranin šaahi. Amazasp tunnetaan sassanidien kirjoituksista, mutta häntä ei mainita georgialaisissa lähteissä.


title: Kathrin Hölzl

text: Kathrin Hölzl (s. 18. heinäkuuta 1984) on saksalainen alppihiihtäjä, suurpujottelun maailmanmestari ja maailmancupin voittaja.


title: Kathrin Hölzl

text: Hölzl kilpaili ensimmäisen kerran aikuisten arvokilpailuissa Åren MM-kisoissa 2007, jossa hän sijoittui suurpujottelussa kuudenneksi. Val d'Iséren MM-kilpailuissa 2009 hän voitti suurpujottelun maailmanmestaruuden 0,09 sekunnin erolla Tina Mazeen. Vancouverin olympialaisissa 2010 hän oli samassa lajissa kuudes.


title: Kathrin Hölzl

text: Hölzl kilpaili maailmancup-tasolla vuosina 2001–2011. Hän saavutti ensimmäisen palkintokorokesijansa maailmancupissa oltuaan toinen Lenzerheiden suurpujottelussa 18. maaliskuuta 2007. Ensimmäisen maailmancupin osakilpailuvoittonsa hän saavutti Aspenin suurpujottelussa 28. marraskuuta 2009. Hän voitti suurpujottelun maailmancupin kaudella 2009–2010.


title: Kathrin Hölzl

text: Hölzl voitti suurpujottelun Saksan mestaruuden 2009.


title: Kathrin Hölzl

text: Hölzl lopetti uransa lokakuussa 2013 selkävaivojen vuoksi.


title: Ribeira Brava (Madeira)

text: Ribeira Brava on kunta Portugalille kuuluvalla Madeiran itsehallintoalueella. Sen naapureina ovat lännessä Ponta do Sol, pohjoisessa São Vicente ja idässä Câmara de Lobos. Kunnassa on arviolta 12 555 asukasta (vuonna 2015) ja sen pinta-ala on 65,4 neliökilometriä.


title: Ribeira Brava (Madeira)

text: Keskustassa on muutamia kouluja, pankkeja, posti, pieni satama ja muutama toriaukio. Saaren eteläosia yhdistävä päätie kulkee kunnan halki. Kunnalle nimensä antanut joki virtaa keskustan halki. Sillä on pituutta noin 11–12 kilometriä ja se saa alkunsa vuorilta saaren keskiosista. Sateiden jälkeen se virtaa hyvin vuolaana, kuivana aikana se on tuskin havaittavissa.


title: Mental Circus

text: Mental Circus on Bloodpitin esikoisalbumi, joka julkaistiin 24. elokuuta 2005.


title: Mental Circus

text: Mental Circus oli Suomen virallisella listalla kaksi viikkoa, ollen korkeimmillaan sijalla 4. Levyltä on julkaistu singlet "Out to Find You", "One More Time" (julkaistu ainoastaan digitaalisessa muodossa), "Platitude" ja "Bad-Ass Blues". "Out to Find You" nousi Suomen singlelistalla kärkeen, kun taas "Platitude" oli parhaimmillaan listalla toisena ja "Bad-Ass Blues" neljäntenä.


title: Mental Circus

text: Albumi on nauhoitettu marraskuussa 2004 sekä huhti- ja toukokuussa 2005 Petrax- ja Johtoääni-studioilla. Albumin on tuottanut, äänittänyt ja miksannut Jyrki Tuovinen.


title: Mental Circus

text: Albumilla esiintyvät Bloodpitin silloiset jäsenet: Matthau Mikojan (laulu), Paavo Pekkonen (kitara), Aleksi Keränen (basso) ja Alarik Valamo (rummut).


title: Mental Circus

text: Levyn kappaleet ovat Mikojanin ja Pekkosen säveltämiä, Mikojanin sanoittamia ja koko yhtyeen sovittamia.


title: Mental Circus

text: Levy julkaistiin Beemvees-levymerkille.


title: Aspagur I

text: Aspagur I (, nimen latinisoitu muoto "Aspacures") oli Iberian (paikallisesti Kartlin eli muinaisen Itä-Georgian) kuningas Aršakiani-dynastiasta vuosina 265–284.


title: Aspagur I

text: Keskiaikaisten georgialaisten kronikoiden mukaan hän oli Iberian joko 23. tai 25. kuningas, ja hän vastusti yhdessä armenialaisten kanssa Persian sassanidien valtakunnan laajentumista Kaukasukselle. Hän hallitsi todennäköisesti samaan aikaan kun Rooman valtakunta sai jälleen alueen väliaikaisesti hallintaansa Aurelianuksen ja Caruksen johdolla. Hänen kerrotaan joutuneen kukistetuksi iranilaisten hyökkäyksessä ja kuolleen maanpaossa Alaniassa. Kronikan ""Kuninkaiden elämä"" mukaan hän oli dynastiansa viimeinen, mutta hänen tyttärensä Abešuran väitetään menneen naimisiin Mirianin kanssa, joka seurasi häntä valtaistuimelle ja josta tuli ensimmäinen kristinuskon omaksunut georgialainen kuningas.


title: Papa Charlie Jackson

text: Papa Charlie Jackson (oik. William Henry Jackson, s. n. 1885, New Orleans, Louisiana – k. 1938, Chicago, Illinois) oli yhdysvaltalainen kiertelevä bluesmuusikko (ns. "songster"). Hän soitti banjo-kitara-hybridiä, jossa kuusi kitaran tapaan viritettyä kieltä oli yhdistetty banjon runkoon, sekä ukuleleä. Hän oli ensimmäisiä levyttäneitä bluesmuusikoita. Hän levytti vuonna 1924 Paramountille kappaleet "Papa's Lawdy Lawdy Blues" ja "Airy Man Blues". Myöhemmin levytetystä "Salty Dog Bluesista" tuli hänen tunnetuin kappaleensa.


title: Papa Charlie Jackson

text: Eräänlaisen uransa huipentuman Jackson saavutti syyskuussa 1929, kun hän levytti yhdessä pitkäaikaisen idolinsa Blind Blaken kanssa. Yhteistyön tuloksena syntyi kaksiosainen "Papa Charlie and Blind Blake Talk About It". Hän levytti muutamia kappaleita ennen kuin siirtyi Paramountilta Okeh Recordsille, jossa hän levytti marraskuussa 1934 Big Bill Broonzyn kanssa.


title: Brittney Karbowski

text: Brittney Marie Karbowski (s. 26. kesäkuuta 1986 Sugar Land, Texas) on yhdysvaltalainen ääninäyttelijä.


title: Brittney Karbowski

text: Karbowskin ura ääninäyttelijänä alkoi vuonna 2005 animesarja "Gantzin" myötä. Näyttelemisestä hän kiinnostui high schoolissa ja päätyi teatterin pariin, jonka myötä ollessaan 17-vuotias Karbowski teki ensimmäisen ammattilaisesiintymisensä Houstonin Playhouse 90:ssä. Matt Greenfield huomasi hänen kykynsä ja päätti valita Karbowskin "Gantz"-animesarjaan dubbaamaan muutamia sivurooleja. Samana vuonna Karbowski teki myös ensimmäisen pääroolinsa "Gilgamesh"-animeen ja sivurooleja animesarjoihin "Chrono Crusadeen" ja "Godannariin". Vuoden 2006 jälkeen hän on jatkanut dubbausroolien tekemistä teatterin ohella. Karboswki palkittiin "Paniponi Dash" sarjasta ADR-palkinnolla kuukauden ääninäyttelijänä vuonna 2006. Sittemmin vuonna 2008 hän sai eniten päärooleja animesarjoissa, joiden joukossa olivat muun muassa "Kanon", "Shuffle!" ja "Shattered Angels". Karbowski oli myös pieni elokuvarooli vuonna 2010 "Halo Legendsissä".


title: Brittney Karbowski

text: Karbowski tekee myös äänityötä mainosäänenä.


title: Brittney Karbowski

text: Karbowski asuu Houstonissa yhdessä koiransa Sierran ja kissansa KiKin kanssa. Vapaa-ajallaan hän harrastaa puutarhan hoitamista, ruoanlaittoa ja säästöpossun keräämistä.


title: Amazasp III

text: Amazasp III (, nimen latinisoitu muoto "Amazaspus") oli Iberian (paikallisesti Kartlin eli muinaisen Itä-Georgian) kuningas vuosina 260–265. Hän kuului luultavasti Aršakiani-dynastiaan.


title: Amazasp III

text: Amazaspia ei tunneta keskiaikaisesta georgialaisesta kirjallisesta perinteestä, vaikka georgialaiset kronikat kertovatkin kahdesta aiemmasta Amazasp-nimisestä kuninkaasta (georgiankielinen muoto persian nimestä Hamazasp). Amazasp on kuitenkin mainittu ajan sassanidien epigrafisissa lähteissä. Kolmikielisessä kaiverruksessa Ka'ba-ye Zartoshtissa Iberia luetaan Iranin vasallivaltioiden joukkoon ja kerrotaan sen kuninkaan Hamazaspin etuoikeutetusta asemasta sassanidien hovissa, jossa hän seuraa Adiabenen kuningas Ardashiria, Carmanian kuningas Ardashiria ja Mesenen kuningatar Denagia. Hän edeltää pitkää prinssien, ministerien ja kuninkaallisten kaupunkien satraappien luetteloa. Professori Cyril Toumanoff Georgetownin yliopistosta on ehdottanut, että energinen sassanidien šaahi Sapor I asetti Amazaspin Rooman valtakuntaa kannattavan kuningas Mirdat II:n antikuninkaaksi. Mirdat tunnetaan ainoastaan georgialaisista kronikoista. Toinen, ylipappi Kartirin kirjoittama sassanidien kaiverrus todellakin viittaa iranilaisten hyökkäykseen Iberiaan (ja Kaukasian Albaniaan) joskus vuoden 260 jälkeen. Amazasp näyttää tulleen syrjäytetyksi valtaistuimelta vuonna 265, kun Saporin toiminta hallitsijana oli päättymässä.


title: Nadia Fanchini

text: Nadia Fanchini (s. 25. kesäkuuta 1986 Lovere) on italialainen alppihiihtäjä, joka on kilpaillut maailmancup-tasolla kaudesta 2003–2004 lähtien.


title: Nadia Fanchini

text: Fanchini voitti Mariborin juniorien MM-kilpailuissa 2004 kultaa supersuurpujottelusta. Bardonecchiasta 2005 hän saavutti kultaa syöksylaskusta ja suurpujottelusta ja hopeaa supersuurpujottelusta. Samana vuonna hän debytoi aikuisten arvokilpailuissa Bormion MM-kilpailuissa, jossa hän sijoittui supersuurpujottelun neljänneksi. Torinon olympialaisissa 2006 hän sijoittui syöksyssä kymmenenneksi ja suurpujottelussa kahdeksanneksi. Seuraavan vuoden Åren MM-kilpailuissa hän oli syöksyn kolmastoista ja Val d'Isèren MM-kisoissa 2009 syöksyssä pronssilla sekä supersuurpujottelussa yhdeksäs. Schladmingin MM-kilpailuissa 2013 hän sai syöksylaskussa hopeaa. Sotšin olympialaisissa 2014 hän sijoittui suurpujottelussa neljänneksi ja supersuurpujottelussa kymmenenneksi. Vailin / Beaver Creekin MM-kilpailuissa 2015 hän oli kahdestoista supersuurpujottelussa ja syöksylaskussa. Pyeongchangin olympialaisissa 2018 hän sijoittui supersuurpujottelussa 12:nneksi.


title: Nadia Fanchini

text: Fanchini on voittanut maailmancupissa kaksi osakilpailua: yhden syöksylaskussa ja yhden supersuurpujottelussa.


title: Nadia Fanchini

text: Syöksylaskun maailmancupissa Fanchini on sijoittunut seitsemän kertaa palkintokorokkeelle. Hän oli Lake Louisessa toinen kaudella 2008–2009 ja kolmas kaudella 2006–2007. Kaudella 2007–2008 hän oli kolmas Sestrieressä ja Crans-Montanassa sekä sijoittui syöksycupin kokonaispisteissä kolmanneksitoista. Kaudella 2008–2009 hän oli kolmas Banskon syöksykilpailussa ja sijoittui syöksycupissa viidenneksi. Maailmancupin kokonaiskilpailussa hän oli samalla kaudella yhdeksäs. Kaudella 2015–2016 hän sijoittui La Thuilen ensimmäisessä kilpailussa kolmanneksi ja voitti toisen kilpailun. Kaudella 2017–2018 hän oli kolmas Bad Kleinkirchheimin syöksylaskussa.


title: Nadia Fanchini

text: Supersuurpujottelussa Fanchini voitti Lake Louisen kilpailun kaudella 2008–2009. Hän sijoittui samalla kaudella myös toiseksi Åressa ja kolmanneksi St. Moritzissa. Supersuurpujottelucupissa hän sijoittui toiseksi. Kaudella 2009–2010 hän oli kolmas Haus im Ennstalin super-G:ssä.


title: Nadia Fanchini

text: Fanchini on sijoittunut suurpujottelun maailmancupin osakilpailussa toiseksi Åressa kaudella 2014–2015.


title: Nadia Fanchini

text: Myös Nadia Fanchinin sisaret Elena ja Sabrina ovat alppihiihtäjiä.


title: Mississippi Joe Callicott

text: "Mississippi" Joe Callicott (s. 11. lokakuuta 1900, lähellä Nesbitiä, Mississippi – k. 1969, Nesbit) oli yhdysvaltalainen blueslaulaja ja kitaristi. Hänen ensimmäiset äänitteensä olivat vuosina 1929 ja 1930 levytetyt "Cottonfield Blues" (osana Garfield Akersin yhtyettä), "Mississippi Boll Weevil Blues", "Fare Thee Well Blues" ja "Traveling Mama".


title: Mississippi Joe Callicott

text: Callicott oli lopettanut soittamisen vuonna 1967, kun George Mitchell "löysi" hänet ja nauhoitti Callicottin musiikkia. Näitä on myöhemmin julkaisseet muun muassa Arhoolie, Fat Possum ja Southland -levymerkit. Heinäkuussa 1968 Callicott levytti kahdeksan kappaletta Blue Horizon -levymerkille, joka julkaisi niistä vuonna 1970 albumin "Presenting the country blues Mississippi Joe Callicott". Callicott esiintyi myös Memphis Country Blues Festivalilla vuonna 1968.


title: Mississippi Joe Callicott

text: Callicottin kappaletta "Love Me Baby Blues" ovat monet artistit versioineet, muun muassa Ry Cooder nimellä "France Chance".


title: Ozjorsk (Tšeljabinskin alue)

text: Ozjorsk (Озёрск tai Ozersk) on Venäjän Tšeljabinskin alueella sijaitseva suljettu kaupunki, jossa asui väestönlaskennan mukaan 82 164 asukasta (2010).


title: Ozjorsk (Tšeljabinskin alue)

text: Kaupunki perustettiin 1954. Aiemmin, vuoteen 1966 se tunnettiin peitenimellä Tšeljabinsk-40 ja sittemmin vuoteen 1994 nimellä Tšeljabinsk-65. Vuodesta 2005 se on Ozjorskin kaupunkipiirikunnan keskus.


title: Ozjorsk (Tšeljabinskin alue)

text: Alueella sijaitsee tärkeä Majak-niminen ydinjätteen jälleenkäsittelylaitos. Kylmän sodan aikana laitos toimi plutoniumin rikastamona. Siellä tapahtui vakava ydinonnettomuus vuonna 1957.


title: Iyari Limon

text: Iyari Pérez Limón (s. 8. heinäkuuta 1976 Guadalajara, Jalisco, Meksiko) on yhdysvaltalainen näyttelijä. Hänet tunnetaan parhaiten potentiaalisen tappajan Kennedyn roolista "Buffy, vampyyrintappaja" -televisiosarjan seitsemännellä tuotantokaudella vuosina 2002–2003. Limon aloitti uransa näyttelijänä vuonna 1995 vieraillessaan televiosarjassa "Teho-osasto". Vuonna 2000 hän vieraili useita kertoja MTV:n sarjassa "Undressed". Televisiotöiden lisäksi Limon on esiintynyt useissa mainoksissa. Limon on naimisissa Alejandro Thaisin kanssa, ja heillä on vuonna 2007 syntynyt tytär. Hän on ollut aiemmin naimisissa myös näyttelijä Efren Ramirezin kanssa, mutta liitto mitätöitiin. Limon on biseksuaali ja seurusteli aiemmin muun muassa DJ Sandra Edgen kanssa.


title: Blind James Campbell

text: Blind James Campbell (17. syyskuuta 1906, Nashville, Tennessee – 22. tammikuuta 1981) oli yhdysvaltalainen blueslaulaja ja kitaristi. Hänet tunnetaan pääosin yhdessä Nashville Street Band -yhtyeensä kanssa vuosina 1962–1963 Arhoolie Records -merkille äänittämistään kappaleista. Albumi "Blind James Campbell and His Nashville Street Band" julkaistiin vuonna 1963 ja CD:nä vuonna 1995.


title: Blind James Campbell

text: James Campbell sokeutui apulantatehtaassa tapahtuneen onnettomuuden seurauksena. Vuonna 1936 hän perusti yhtyeen ja alkoi soittaa folkkia, poppia, jatsia ja bluesia juhlissa, tanssijaisissa ja muissa tilaisuuksissa. The Nashville Washboard Bandissä olivat mukana viulunsoittaja Beauford Clay (s. 1900), kakkoskitaristi Bell Ray (s. 1900), tuubansoittaja Ralph Robinson (s. 1885) ja trumpetisti George Bell. Campbell itse soitti lauloi ja soitti kitaraa, mandoliinia, laarditölkkiä ja pesulautaa. Myöhemmin Campbell nimesi yhtyeen Friendly Fiveksi.


title: Blind James Campbell

text: Campbell yhtyeineen ei levyttänyt ennen kuin Arhoolie Recordsin Chris Strachwitz kiinnostui yhtyeestä kuultuaan bluesfanin tekemiä äänityksiä yhtyeestä. Kahden äänityssession tuotoksena syntyi Blind James Campbell And His Nashville Street Band -LP (Arhoolie 1015). Vaikka albumi toi Campbellin yleisön tietoisuuteen, James Campbellin ja hänen yhtyeensä myöhemmistä vaiheista ei tiedetä juuri mitään. Strachwitz julkaisi levyn CD:llä vuonna 1995. CD:llä on ylimääräistä LP:ltä poisjäänyttä materiaalia.


title: Leydigin solu

text: Leydigin solut eli kiveksen välisolut eli interstitiaalisolut ovat kiveksien siementiehyiden välitilassa sijaitsevia soluja, jotka tuottavat koirashormoneja kuten testosteronia. Leydigin solujen testosteronin eritystä stimuloi aivolisäkkeen etulohkon erittämä lutropiini eli luteinisoiva hormoni.


title: Leydigin solu

text: Leydigin solu on saanut nimensä saksalaisen löytäjänsä Franz Leydigin mukaan.


title: Keith Coogan

text: Keith Coogan (s. 13. tammikuuta 1970) on yhdysvaltalainen näyttelijä. Hän syntyi Kalifornian Palm Springsissä ja aloitti isoisänsä Jackie Cooganin tavoin uransa hyvin varhaisella iällä.


title: Keith Coogan

text: Coogan voitti vuonna 1983 Young Artist Awardin vierailevasta esiintymisestään televisiosarjassa "Ritari Ässä" ("Knight Rider"). Hän oli lisäksi useamman kerran epäonnistuneesti ehdolla.


title: Keith Coogan

text: Coogan on esiintynyt myös elokuvissa, joiden joukossa ovat "Ojasta allikkoon" ("Hiding Out", 1987) ja "Ilta kaupungilla" ("Adventures in Babysitting", 1987).


title: Muinais-Karjala

text: Muinais-Karjala oli alue, joka käsitti kulttuurisesti yhtenäisen osan Karjalasta. Alue jakautui Etu-Karjalaan, joka käsitti Laatokan Karjalan ja Taka-Karjalaan, eli Laatokan pohjois- ja koillisrannat.


title: Muinais-Karjala

text:
Muinais-Karjala alkoi muodostua 700-luvulla, jolloin alueelle on ilmestynyt laajaa vakituista asutusta. Alue lienee kuitenkin asutettu jo paljon aiemmin.
On oletettu, että muinaiskarjalainen väestö syntyi alueelle 500-luvuilla muuttaneista itäkantasuomalaisista ja 800-luvulla muuttaneista pohjoiskantasuomalaisista, jotka sulautuivat yhteen muodostaen yhtenäisen väestöpohjan ja kulttuurin.


title: Muinais-Karjala

text:
Muinais-Karjala kehittyi turkiskaupan ansiosta ja oli ristiretkiaikana vauras. Ensimmäinen maininta Karjalasta on viittaus Korelaan vuodelta 1143. Katolinen ja ortodoksinen kirkko alkoivat kiinnostua tuolloin alueesta, ja pyrkivät liittämään sen valtapiireihinsä käännyttämällä. 1200-luvulla pakanalliset karjalaiset käännytettiin ortodoksisuuteen, ja Muinais-Karjalan alue joutui Novgorodin haltuun.
Pian sen jälkeen Ruotsi teki ristiretken Karjalaan ja ruotsalaiset perustivat Viipurin kaupungin. Muinais-Karjala jakautui kahteen osaan: Ruotsin hallitsemaan katoliseen Viipurin Karjalaan ja Novgorodin hallitsemaan ortodoksiseen Käkisalmen Karjalaan.


title: Alueelliset viestijoukot

text: Alueelliset viestijoukot ovat Suomen puolustusvoimien maavoimien taistelua tukevia joukkoja, joiden tarkoituksena on yhdistää kenttäviestintää maastossa harjoittavien joukkojen yhtymän viestijärjestelmä kiinteään televerkkoon. Alueellisilla viestijoukoilla on nopeahkosti liikuteltavia kahdenkymmenen jalan kontteihin sijoitettavia laitteistoja, joita voidaan siirtää helposti kuorma-auton lavoilla. Alueellisten viestijuokkojen kalusto pyritään tuottamaan tavanomaisista kaupallisesti saatavista komponenteista.


title: Alueelliset viestijoukot

text: Alueellisisten viestijoukkojen tehtäviä asevelvollisille kouluttaa Suomessa Johtamisjärjestelmäkomppania Panssariprikaatissa, Pohjois-Suomen Viestipataljoonan 1. Viestikomppania Kainuun Prikaatissa ja Itä-Suomen Viestipataljoonan 1. Viestikomppania Karjalan Prikaatissa .


title: Sally Kirkland

text: Sally Kirkland (s. 31. lokakuuta 1944 New York) on yhdysvaltalainen näyttelijä.


title: Sally Kirkland

text: Kirkland oli ehdolla parhaan naispääosan Oscar-palkinnon saajaksi roolistaan elokuvassa "Anna" (1987). Hän voitti samaisella roolilla Golden Globen.


title: Sally Kirkland

text: Nuorena itsemurhaa yrittänyt Kirkland vihittiin 4. joulukuuta 1975 Movement of Spiritual Inner Awarenessin papiksi.


title: Sertolin solu

text: Sertolin solut eli kiveksen tukisolut ovat kivesten siementiehyissä sijaitsevia soluja, joiden tehtävänä on ravita kehittyviä siittiöitä sekä säädellä spermatogeneesiä eli siittiöiden kypsymistä. Lisäksi ne erittävät inhibiini-hormonia, joka estää follitropiinin erittymistä aivolisäkkeen etulohkosta. Sertolin solut ovat liittyneet toisiinsa tiiviillä liitoksilla, jotka osallistuvat veri-kivesesteen muodostamiseen. Veri-kivesesteen tehtävänä on suojata kehittyviä siittiöitä ja se estää useimpia aineita siirtymästä vapaasti verenkierrosta siementiehyisiin.


title: Sertolin solu

text: Sertolin solu on saanut nimensä italialaisen löytäjänsä Enrico Sertolin mukaan.


title: Lisa Ann Walter

text: Lisa Ann Walter (s. 3. elokuuta 1963) on yhdysvaltalainen näyttelijä. Hän on esiintynyt muun muassa elokuvissa "Ansa vanhemmille" (1998), "Bruce – taivaanlahja" (2003) ja "Saanko luvan?" (2004).


title: Jessica Boone

text: Jessica Boone (s. 14. toukokuuta 1984 La Porte, Texas) on yhdysvaltalainen ääninäyttelijä, joka tunnetaan useista dubbauksistaan animen parissa.


title: Jessica Boone

text: Boone syntyi La Portessa, mutta vietti lapsuutensa Houstonissa. Hän valmistui yliopistosta toukokuussa 2007 opiskeltuaan humanistista tiedettä ja yhteiskuntaoppia. Boone opiskeli myös teatteria.


title: Jessica Boone

text: Boone aloitti näyttelemisen aluksi teatterin parissa Alley-teatterissa, jonne animea kääntävä ja ohjaava Steven Foster tuli pyytämään Boonea koe-esiintymään eri animesarjoihin etsiessään nuoria ääniä. Tämän myötä hänen uransa alkoi dubbausten parissa vuonna 2003 "All Purpose Cultural Cat Girl Nuku Nuku" -OVAn myötä, jossa Boonen oli Yoshimin roolissa. Tämän jälkeen hän on työskennellyt suurimmaksi osaksi ADV Filmsille, jonka myötä Boone on usein työskennellyt yhdessä Chris Pattonin ja Luci Christianin kanssa. Hänet palkittiin heti vuonna 2004 Misaki Suzuharan ääniroolista "Angelic Layer" animesarjasta ADR-palkinnolla kuukauden ääninäyttelijänä. Parhaiten hänet tunnetaan ääniroolistaan Chiyo Mihamana animesarjassa ja -elokuvassa "Azumanga Daioh". Vuonna 2006 Boonella oli pieni alkuperäinen äänirooli "My Gym Partner's a Monkeyssa".


title: Jessica Boone

text: Boone meni kihloihin high schoolissa tapaamansa poikaystävän Johnin kanssa 25. joulukuuta 2006 ja he menivät myöhemmin naimisiin 13. huhtikuuta 2008.


title: Yvonne Clech

text: Yvonne Clech (3. kesäkuuta 1920 – 25. helmikuuta 2010) oli ranskalainen näyttelijä. Hän esiintyi muun muassa Louis Mallen elokuvassa "Zazie – Pariisin päiviä" (1960).


title: Richard Beymer

text: George Richard Beymer (s. 20. helmikuuta 1938) on yhdysvaltalainen näyttelijä. Hänet tunnetaan muiden muassa elokuvista "Anne Frankin päiväkirja" (1959) ja "West Side Story" (1961) sekä televisiosarjasta "Twin Peaks" (1990–1991, 2017).


title: Richard Beymer

text: Beymer sai vuonna 1962 parhaan miestulokkaan Golden Globe -palkinnon yhdessä Bobby Darinin ja Warren Beattyn kanssa.


title: Ralph M. Steinman

text: Ralph Marvin Steinman (14. tammikuuta 1943 Montréal, Quebec – 30. syyskuuta 2011) oli kanadalainen immunologi ja solubiologi Rockefellerin yliopistossa. Hän voitti vuonna 2011 Nobelin lääketieteen palkinnon yhdessä Jules Hoffmannin ja Bruce Beutlerin kanssa. Steinman kuoli vain kolme päivää ennen palkinnon julkistamista eikä Nobel-komitea saanut tietoa kuolemasta ajoissa, joten palkinto myönnettiin poikkeuksellisesti postuumisti.


title: Ralph M. Steinman

text: Vuonna 1973 Steinman ja Zanvil A. Cohn keksivät englanninkielisen termin "dendritic cells" (dendriittisolut) . Steinman on saanut useampia palkintoja ja tunnustuksia dendriittisolutyöstään. Vuonna 2003 hänelle myönnettiin Gairdner-säätiön kansainvälinen palkinto ja vuonna 2007 Albert Lasker -palkinto lääketieteellisestä perustutkimustyöstä. Sen lisäksi hänet on nimitetty Yhdysvaltain kansalliseen tiedeakatemiaan vuonna 2001 ja Institute of Medicineen vuonna 2002.


title: Daddy Stovepipe

text: Daddy Stovepipe (oik. Johnny Watson, 12. huhtikuuta 1867 Mobile, Alabama – 1. marraskuuta 1963) oli yhdysvaltalainen blueslaulaja, kitaristi ja huuliharpisti. Hän esiintyi myös nimillä Jimmy Watson, Sunny Jim ja Rev. Alfred Pitts. Daddy Stovepipe saattaa olla aikaisimmin syntynyt levyttänyt bluesmuusikko. Monet Daddy Stovepipen levytyksistä olivat jug band -duettoja yhdessä vaimonsa Sarah Watsonin (eli Mississippi Sarahin) kanssa.


title: Daddy Stovepipe

text: Daddy Stovepipe aloitti uransa ennen vuotta 1900 Meksikossa kaksitoistakielisen kitaran soittajana varhaisissa mariachi-yhtyeissä. Myöhemmin hän toimi viihdyttäjänä Rabbit's Foot Minstrels -ryhmässä, joka kiersi eteläisiä osavaltioita. 1920-luvulle tultaessa hän esiintyi yhden miehen yhtyeenä Maxwell Streetillä Chicagossa, jossa hän sai lempinimensä "Daddy Stovepipe" käyttämänsä silinterihatun () vuoksi.


title: Daddy Stovepipe

text: Daddy Stovepipen ensimmäinen levytys oli toukokuussa 1924 Richmondissa äänitetty "Sundown Blues"/"Stove Pipe Blues". Hänen varhaisia äänityksiään pidetään yhtenä primitiivisimmistä levytetyistä blueskappaleista. Kesällä 1927 hän teki Gennett Recordsille Birminghamissa Alabamassa lisää levytyksiä duona nimeltään Whistlin' Pete and Daddy Stovepipe, jossa oli mukana Pete-niminen viheltäjä. Lisää äänityksiä seurasi vuonna 1931, jolloin hän levytti Vocalionille yhdessä vaimonsa "Mississippi Sarahin" kanssa. He levyttivät yhdessä uudelleen vuonna 1935 Bluebird Recordsille. Tällöin pariskunta asui Greenvillessä, Mississippissä. Sarah kuoli vuonna 1937 ja se lähetti Stovepipen taas tien päälle. Hän työskenteli vähän aikaa ympäri Teksasia ja soitteli zydeco-yhtyeissä ympäri Louisianaa ja Teksasia.


title: Daddy Stovepipe

text: Vuonna 1948 Daddy Stovepipe palasi katumuusikoksi Maxwell Streetille Chicagoon, jossa hänen esityksiään äänitettiin heinäkuussa 1960 Daddy Stovepipen ollessa 93-vuotias. Hänen repertuaariinsa kuului tuolloin muun muassa "Tennessee Waltz". Viimeisen kerran häntä äänitti Paul Oliver vuonna 1961. Daddy Stovepipe kuoli pesäkekeuhkokuumeeseen, joka hän sai sappirakkoleikkauksen jälkeen.


title: Daddy Stovepipe

text: Daddy Stovepipen lisäksi on ainakin kaksi "Stovepipe"-nimeä käyttänyttä muusikkoa: "Stovepipe No.1" (oik. Sam Jones), joka levytti yhden miehen yhtyeenä 1920-luvulla ja "Sweet Papa Stovepipe" (oik. McKinley Peebles), joka levytti kappaleen "All Birds Look Like Chicken to Me".


title: Rudolph Maté

text: Rudolph Maté (21. tammikuuta 1898 – 27. lokakuuta 1964) oli puolalaissyntyinen elokuvaaja ja elokuvaohjaaja. Hän aloitti kuvausuransa Euroopassa (mm. Jeanne d'Arcin kärsimys, 1928), josta ura vei sittemmin Yhdysvaltoihin.


title: Rudolph Maté

text: Maté oli ehdolla parhaan kuvauksen Oscar-palkinnon saajaksi viitenä perättäisenä vuotena 1941–1945. Yksi tämän ajan töistä on Zoltán Kordan ohjaama "Sahara" (1943), jossa pääosaa näyttelee Humphrey Bogart.


title: Rudolph Maté

text: Myöhemmin Maté ohjasi itse lukuisia elokuvia, joiden joukossa ovat "Kuollut saapuessaan" (1950), "Maailman sortuessa" (1951) ja "300 spartalaista" (1962). Hän kuoli sydänkohtaukseen Hollywoodissa 66-vuotiaana.


title: TWA:n lento 847

text: TWA:n lento 847:n kaappaus tapahtui perjantaina 14. kesäkuuta vuonna 1985, kun kaksi libanonilaista shiiaislamistisen Hizbollahin alajärjestön Amalin jäsentä kaappasi TWA:n Kairosta lähteneen lennon ensimmäisen välilaskun jälkeen Ateenassa. Koneen määränpäänä oli Lontoo ja edessä piti olla vielä välilasku Roomaan.


title: TWA:n lento 847

text: Lentokoneessa oli 139 matkustajaa ja 8 henkilökunnan jäsentä. Yksi panttivangeista oli Yhdysvaltain laivaston sukeltaja joka murhattiin koneessa. Kaappausdraama kesti 2 viikkoa.


title: TWA:n lento 847

text: Trans World Airlinesin lento nousi Ateenan lentoasemalta kohti Rooman kansainvälistä lentoasemaa, pian nousun jälkeen lennon kaappasi kaksi libanonilaista miestä, jotka olivat salakuljettaneet koneeseen pistooleita ja kranaatteja Ateenasta.


title: TWA:n lento 847

text: Lentokone suuntasi Kreikan ilmatilasta kohti Lähi-itää ja teki ensimmäisen välilaskun Libanonin pääkaupunki Beirutiin jossa kone tankattiin ja 19 matkustajaa vapautettiin. Lentokone suuntasi kohti Algeria jossa vapautettiin 21 matkustajaa. Yöllä lento suuntasi takaisin Beirutiin.


title: TWA:n lento 847

text: Kaapparit ilmoittivat että noin 764 Israelin vankilassa olevat libanonilaiset taistelijat vapautettaisiin.


title: TWA:n lento 847

text: Kone palasi vielä Beirutiin jossa kenttähenkilökunnan kanssa käydyn kiivaan sanaharkan jälkeen kaapparit tunnistivat Robert Stethemin Yhdysvaltain laivaston sukeltajaksi, pieksivät hänet henkihieveriin ja lopulta ampuivat hänet kuoliaaksi heittäen ruumiin kiitotielle.


title: TWA:n lento 847

text: Polttoainelisäyksen jälkeen koneen oli tieto Israelin vapautusoperaation pelosta jonka takia kone lähti takaisin Algeriin jossa vapautettiin 60 kreikkalaista panttivankia.


title: TWA:n lento 847

text: Koneen lennettyä vielä kerran Beirutiin Libanonin oikeusministeri ja Amal-miliisin johtaja Nabih Berri ilmoitti että koneessa jäljellä olleet 39 amerikkalaista panttivankia oli viety Beirutiin eri piilopaikkoihin. Yhdysvallat uhkasi Libanonia sotilaallisesti ja taloudellisesti elleivät Amal-sissit vapauta panttivankeja. Uhkauksen vahvisteeksi Yhdysvaltain Välimeren laivasto siirsi aluksiaan Libanonin rannikolle.


title: TWA:n lento 847

text: Israel ilmoitti olevansa vapauttamana 735 vankiaan. Kaappaajat vapauttivatkin 18. kesäkuuta kolme panttivankiaan. Tämän jälkeen panttivankeina oli vain amerikkalaisia. Kun Nabih Berri ei osoittanut merkkejä vankien vapauttamiseksi Yhdysvallat kääntyi Syyrian puoleen avun saamiseksi.


title: TWA:n lento 847

text:
Asiassa tapahtui uusi käänne 26. kesäkuuta, kun Yhdysvallat ilmoitti että Syyriaa on pidettävä vastuullisena panttivankien kohtalosta. Presidentti Hafiz al-Assad ymmärsi vihjeen ja ilmoitti olevansa halukas välitysmieheksi. Kun Berri saatiin vakuutettua ettei Yhdysvallat rupeaisi kostotoimiin panttivankit siirettiin linja-autolla Damaskokseen. Sieltä panttivangit lähettiin 30. kesäkuuta Yhdysvaltain ilmavoimien lentokoneilla Frankfurtiin Länsi-Saksaan ja edelleen Yhdysvaltoihin.
Kolmantena päivänä tilanteen laskeamisen jälkeen Israelin viranomaiset vapauttivat 3200 libanonilaista sen jälkeen vapauttaminen tapahtui vaiheittain.
Presidentti Ronald Reagan ilmoitti että vastuulliset terroristit pidätettäisiin ja rangaistaisiin. Myös Beirutia alettiin boikotoimaan lentoliikenteessä.


title: TWA:n lento 847

text: Kaapatussa koneessa olleiden kansallisuudet


title: Ishøjn kunta

text: Ishøj on Pääkaupunkialueella Tanskassa sijaitseva kunta. Vuoden 2012 alussa kunnassa oli 21 087 asukasta, ja sen pinta-ala oli 26,4 neliökilometriä. Kunnan keskustaajama on myös nimeltään Ishøj.


title: Ishøjn kunta

text: Ishøj ei liittynyt muiden kuntien kanssa Tanskan kuntauudistuksessa 1. tammikuuta 2007.


title: Ishøjn kunta

text: Seuraavassa on esitetty luettelo kunnan alueella sijaitsevista seurakunnista (). Luettelon numerot viittaavat oheisen kartan numeroihin.


title: Hidesaburō Hanafusa

text: Hidesaburō Hanafusa (, 1. joulukuuta 1929 Nishinomiya, Hyōgon prefektuuri, Japani – 15. maaliskuuta 2009) oli japanilainen virologi, joka valmistui Osakan yliopiston tieteellisestä tiedekunnasta biokemian kandidaattina vuonna 1953 ja väitteli tohtoriksi samasta yliopistosta vuonna 1960. Vuonna 1961 hän muutti Yhdysvaltoihin tekemään tutkimustöitä Kalifornian yliopiston Berkeley-kampuksen viruslaboratoriossa.


title: Barbara Rush

text: Barbara Rush (s. 4. tammikuuta 1927) on yhdysvaltalainen näyttelijä. Hän syntyi Denverissä, Coloradossa.


title: Barbara Rush

text: Rushille myönnettiin teatterialalla Sarah Siddons -palkinto (1970) ja elokuva-alalla Golden Globe (1954).


title: Barbara Rush

text: Televisiourallaan Rush on esiintynyt muun muassa 1960-luvun sarjassa "Batman". Elokuvien joukossa ovat "Maailman sortuessa" (1951), "Vieraat ulkoavaruudesta" (1953), "Lääkärin omatunto" (1954), "Nuoret leijonat" (1958) ja "Hombre" (1967).


title: Kuopas

text: Kuopion opiskelija-asunnot Oy (Kuopas) on Kuopion kaupungin omistama yritys, joka rakennuttaa ja ylläpitää opiskelija-asuntoja Kuopiossa. Yhtiön tarkoituksena ei ole kerätä voittoa, vaan tuloja hankitaan sen verran että kustannukset saadaan katettua.


title: Kuopas

text:
Kuopaksen kohteissa asuu noin 3 500 opiskelijaa. Korkea-asteen opiskelijat opiskelevat joko Itä-Suomen yliopistossa tai Savonia-ammattikorkeakoulussa. Pääsääntöisesti asuntoja tarjotaan Kuopiossa toimivien peruskoulun jälkeisten oppilaitosten opiskelijoille.
Opiskelija-asuntoihin on jatkuva haku, mutta kaikki elo-syyskuussa vapautuvat asunnot on tarjolla vain opiskelunsa aloittaville hakijoille. Pisimpään jonottanut saa tarjouksen, mutta asunnon saamista voi nopeuttaa myös sosiaalisin tai terveydellisin perustein.


title: Kuopas

text: Asukas voi vaikuttaa joko ylioppilas- tai opiskelijakuntien tai asukastoiminnan (mm. asukastoimikunnat) kautta. Kaksi asukkaiden edustajaa istuu myös Kuopaksen hallituksessa.


title: Kuopas

text: Kuopaksen kohteet ovat jakautuneet melko tasaisesti eri puolille kaupunkia. Suurin opiskelija-asuntokeskittymä löytyy Neulamäestä.


title: Kuopas

text: Uusia kohteita on viime vuosina rakennettu muun muassa Niiralaan. Jatkossa yhtiö keskittyy peruskorjauksiin, poikkeuksena Tekesin, ARAn ja Sitran rahoittama nollaenergiakerrostalo-pilottihanke, jonka pitäisi valmistua 2010 loppuun mennessä. Puusepänkadulle rakentuva kerrostalo toimii Kuopion kesän 2010 asuntomessujen aikana oheiskohteena rakentamisen ammattilaisille. Solujen kysyntä on vähentynyt, joten remonttien yhteydessä niitä on muutettu muun muassa yksiöiksi.


title: Kuopas

text: Kuopaksen taloussotku-epäily tuli julkisuuteen vuonna 2006 muun muassa kiinteistöpäällikön aikaisemmin keväällä ja talouspäällikön kesällä suorittamien irtisanoutumisten myötä. Nousseen kohun johdosta Kuopakselle tehtiin erityistilintarkastus vuosien 2001–2005 aikaisista mahdollisista taloudellisista epäselvyyksistä. Selvityksissä paljastui talousepäselvyyksiä vuosilta 2002–2005 liittyen Kuopaksen Kiinteistö Oy Turontalon perustamiseen ja rakentamiseen sekä Minna Canthin katu 27:n osakekauppoihin.


title: Kuopas

text: Prosessin edetessä vedoten Kuopaksen aikaisemmin toimittamiin vääriin tietoihin Valtion asuntorahasto ARA peri takaisin 4,1 miljoonan euron aravalainan ja yli 100 000 euroa korkoavustuksia. Ara ja Kuopaksen hallitus jättivät myös asiaan liittyen tutkimuspyynnön Kuopaksen entisen toimitusjohtajan Erkki Karvosen toimista nimikkeillä avustuspetos ja luottamusaseman väärinkäyttö. Jutun käsittely käräjäoikeudessa alkoi 12. tammikuuta 2010.


title: Kuopas

text: 29. maaliskuuta 2010 käräjäoikeus antoi päätöksensä. Kuopaksen entinen toimitusjohtaja Erkki Karvonen sai yhden vuoden ja kuuden kuukauden ehdollisen vankeustuomion. Tuomio tuli kahdesta törkeästä avustuspetoksesta sekä luottamusaseman väärinkäytöstä.


title: Aršakiani

text: Iberian Arsakidit ( tai ) olivat samannimisen parthialaisen dynastian haara, joka hallitsi muinaista georgialaista Iberian kuningaskuntaa noin vuosina 189–284, kunnes Khosroiani-dynastia syrjäytti heidät.


title: Aršakiani

text: Kun Arsakidit olivat Vologases II:n (hallitsi 180–191) hahmossa lujittaneet otteensa Armenian kruunusta vuoteen 180 mennessä, he kykenivät levittämään valtansa myös Iberiaan. Keskiaikaisten georgialaisten kronikoiden mukaan Armenian kuningas, jonka professori Cyril Toumanoff on päätellyt olevan Vologases II, auttoi Iberian kapinoivia aatelisia syrjäyttämään valtaistuimelta vaimonsa veljen Amazasp II:n, Parnavaziani-dynastian viimeisen hallitsijan, ja korvaamaan hänet pojallaan Rev I:llä. Rev I:n hallituskausi (189–216) aloitti arsakididynastian vallan Iberiassa.


title: Aršakiani

text:
Vaikka Arsakidit olivat ottaneet hallintaansa kolme Kaukasuksen kuningaskuntaa – Armenian, Iberian ja Albanian – dynastian syrjäytti kotimaassaan vallasta vuonna 226 voimakkaampi ja dynaamisempi sassanididynastia, joka nousi Persian valtakunnan uudeksi hallitsijasuvuksi. Vaikka myöhemmät georgialaiset kronikat kertovatkin tästä vallanvaihdoksesta, niiden tiedot ovat täynnä anakronismeja ja puolilegendaarisia viittauksia, jotka eivät tuo ilmi lähes lainkaan yksityiskohtia iranilaisvallan uudesta noususta Aršakianien hallitsemassa Iberiassa. Tiedot ajasta ovat peräisin klassisen antiikin lähteistä ja sassanidien kaiverruksista.
Korvaamalla heikon parthialaisen valtakunnan vahvalla keskusvaltiolla sassanidit muuttivat Roomaa tukevan Iberian poliittista suuntaa ja supistivat sen vasallivaltioksi. Sapor I (hallitsi 242–272) asetti vasallin, Amazasp III:n (hallitsi 260–265), Iberian valtaistuimelle, mahdollisesti Mirdat II:n kilpailijaksi tai antikuninkaaksi. Vuonna 284 kuningas Aspagur I:n kuoleman jälkeen Iberian aršakianivalta päättyi, ja sassanidit käyttivät hyväkseen Rooman valtakunnan sisällissotaa asettamalla oman ehdokkaansa, Khosroiani-dynastian Mirian III:n, Iberian valtiaaksi.


title: GAZ-66

text: GAZ-66 oli neuvostoliittolaisen Gorkin Autotehtaan valmistama kaksiakselinen, nelivetoinen maastokuorma-auto, joka kehitettiin vanhentuneen GAZ-63:n seuraajaksi.


title: GAZ-66

text: Autoja on ollut käytössä myös Suomen puolustusvoimissa muun muassa linkkiradioasemien alustoina.


title: GAZ-66

text: GAZ-63:n vanhennuttua suunniteltiin uusi, kevyen maastokuorma-auton prototyyppi GAZ-62, joka pohjautui amerikkalaiseen Dodge VK-51:een. Vuonna 1959 autoon tuli nokaton ohjaamo ja lukuisia muita muutoksia, mutta mallimerkintä pysyi samana. Auton kantavuus oli 1,1 tonnia kokonaismassan ollessa 3,5 tonnia. Sen 85-hevosvoimainen, kuusisylinterinen moottori pohjautui GAZ-63:n voimanlähteeseen. Mäennousukyky oli 32 astetta. Autolla suoritettiin testejä, joista saatujen kokemusten pohjalta autoa kehitettiin edelleen niin, että kokonaismassaksi tuli 5 800 kg ja kantavuudeksi kaksi tonnia. Voimanlähteeksi laitettiin GAZ-53-mallissa käytetty V8-moottori. Rengaskooksi valittiin ZIL-157:ssä käytetty 12.00-18ˇ. Auton mallimerkinnäksi vaihtui tässä vaiheessa GAZ-66.


title: GAZ-66

text: Autosta suunniteltiin myös 6×4- ja 6×6-vetoiset muunnelmat, mutta ne eivät edenneet tuotantoon. Siviiliversioiden taka-akselit oli varustettu paripyörin.


title: GAZ-66

text: Autossa oli voimanlähteenä täysalumiininen bensiinikäyttöinen V8-moottori tyypiltään ZMZ-66. Moottorissa oli polttoainekäyttöinen lämmitin, joka lämmitti voiteluöljyä ja jäähdytysnestettä. Lämmitin oli sangen tehokas, sillä sen avulla jäähdytysnesteen lämpötilan sai nostettua -20-asteisesta +50-asteiseksi noin 15 minuutissa. Moottori poikkesi siviilimallista siten, että siinä oli vedeltä suojattu sytytysjärjestelmä.


title: GAZ-66

text: Ohjaamo oli tylppänokkainen. Sinne noustessa käytettiin astinlautana etupyörän navan päällä ollutta metallirengasta. Vaihteenvalitsin oli sijoitettu lähelle takaseinää, ja seinässä oli syvennys valitsimen peruutusasentoa varten. Hallintalaitteet olivat mekaanisia ja mittaristo oli melko kattava. Ohjaamossa oli verkkosängyt yöpymistä varten.


title: GAZ-66

text: Autossa oli kierukka-rulla -tyyppinen ohjausvaihde ja ohjaustehostimen sylinteri vaikutti raidetankoon.


title: GAZ-66

text: Rengaskokona oli 12.00-18, joka oli sama kuin ZIL-157:ssä. Renkaiden ilmanpainetta kykeni säätämään ajon aikana. Järjestelmän avulla renkaat sai tyhjiksi viidessä minuutissa, täyttäminen kesti 15–20 minuuttia. Soiden ylittämiseen suositeltiin 0,5–1,0 baarin painetta, hiekkaosuuksille 1,0–1,5 bar. Alhaisilla paineilla ajettaessa renkaiden kestoikä tosin laski jyrkästi; normaalipaineilla renkaiden ajomatkaksi ilmoitettiin 30 000 km ja 0,5 baarin paineilla vain 100 km.


title: GAZ-66

text: Polttoainetilavuus oli 210 litraa. Auton keulalla oli mekaanisesti toimiva vinssi, jonka suurin vetokyky oli 4,5 tonnia. Vinssi oli jätetty pois sellaisista muunnelmista, joissa voiman ulosottoa tarvittiin sähkögeneraattorin, pumpun tai paineilmakompressorin käyttämiseen.


title: GAZ-66

text: Neuvostoliittolaisten kuorma-autojen ohjaamojen ergonomiaa pidettiin yleisesti huonona, mistä GAZ-66:a pidettiin kaikkein pahimpana esimerkkinä. Jalkatila oli pieni suuren moottorisuojuksen tähden. Ohjauspyörä oli lähes vaaka-asennossa. Istuimia ei ollut millään tavalla muotoiltu ja ne oli verhoiltu keinonahalla. Istuimen säätämiseksi piti irrottaa kiinnitysruuvi ja siirtää kiinnityskisko sopivan reiän kohdalle. Vaihteenvalitsin sijaitsi kuljettajasta katsottuna oikealla takaviistossa.


title: GAZ-66

text: Auton maasto-ominaisuuksia pidettiin erinomaisina, mutta puutteena oli etu -akselilta puuttunut tasauspyörästön lukko.


title: GAZ-66

text: Autolla voitiin ajaa lyhytaikaisesti metrin syvyisessä vedessä. Sen kääntösäde oli 9,5 metriä ja mäennousukyky 67 %. Huippunopeus oli 90 km/h.


title: GAZ-66

text: Maantieajo muuttui epämiellyttäväksi yli 60 km/h nopeudessa.


title: GAZ-66

text: GAZ-66:sta valmistettiin yli kaksikymmentä versiota. Auton perusrakenne oli sama sillä erolla, että joistain malleista vinssi oli jätetty pois. Neuvostoliiton asevoimissa malli oli yleisimpiä erikoisautojen alustoja. Tyypillinen sovellus oli korjaamoauto.


title: GAZ-66

text: Neuvostoliiton lisäksi käyttäjämaita olivat Angola, Egypti, Irak, Iran, Kamputsea, Kuuba, Pohjois-Vietnam, Suomi ja Syyria.


title: GAZ-66

text: 1970- ja 1980-luvuilla puolustusvoimille hankittiin paljon neuvostoliittolaisia kuorma-autoja. GAZ-66:ia hankittiin kahdessa vaiheessa. Vuosina 1972–1975 niitä hankittiin noin 200 kappaletta kevyiksi maastokuorma-autoiksi sekä noin 100 kappaletta erikoisautoiksi, jotka olivat pääasiassa viestiautoja. Vuosina 1986–1989 puolustusvoimat hankki 140 kappaletta viestijärjestelmäkonttien alustoiksi.


title: GAZ-66

text: GAZ-66-B2-4×4/3300 -mallille tehtiin tyyppikatsastus vuonna 1986. Auton todettiin täyttävän voimassa olleet määräykset seuraavin poikkeuksin: käyttöjarru, moottorin äänenvoimakkuus, pakoputki, taustapeilit, ohjaamon sivu- ja takalasit, takavalojen ja heijastimien sijoitus sekä ohjaamon katolla olleet keltaiset valot olivat määräysten vastaisia. Lisäksi puuttui selvitykset nopeusmittarin tarkkuudesta ja verhoilussa käytettyjen materiaalien paloturvallisuudesta. Autosta puuttuivat ajovalojen pesulaite, luvattoman käytön estävä lukkolaite, ajopiirturi, takapuskuri ja runkoon meistetty valmistusnumero. Roiskesuojat ja läpät katsottiin puutteellisiksi. Etuakselin päiden ulkonemia ja kojelaudan reunaa pidettiin turvallisuutta vaarantavina.


title: GAZ-66

text: Puolustusvoimien käytöstä poistettavia GAZ-66:ia on myyty puolustusvoimien materiaalilaitoksen alaisen kuljetusvarikon, sittemmin Millogin hoidettavaksi siirtyneissä huutokaupoissa.


title: Doctor Clayton

text: Peter Joe "Doctor" Clayton (s. 19. huhtikuuta 1898, Georgia – k. 7. tammikuuta 1947, Chicago) oli yhdysvaltalainen blueslaulaja ja laulunkirjoittaja.


title: Doctor Clayton

text: Clayton syntyi useimpien lähteiden mukaan Georgiassa, vaikka hän myöhemmin väitti syntyneensä Afrikassa ja muuttaneensa St. Louisiin lapsena perheensä kanssa. Hänellä oli neljä lasta, ja hän työskenteli tehtaassa St. Louisissa, jossa aloitti laulajana (hänen sanotaan osanneen myös soittaa pianoa ja ukulelea). Clayton äänitti kuusi kappaletta Bluebird Recordsille vuonna 1935, mutta vain kaksi niistä on koskaan julkaistu. Vuonna 1937 hän ilmeisesti menetti perheensä tulipalossa ja alkoholisoitui. Hän oli outo näky pukeutuessaan liian isoon hattuun ja silmälaseihin.


title: Doctor Clayton

text: Clayton muutti Chicagoon yhdessä Robert Lockwood Jr:n kanssa. Siellä hän levytti vuosina 1941–1942 neljä sessiota Bluebird ja Okeh Recordsille taustallaan pianisti Blind John Davis, kitaristi Robert Lockwood ja basisti Ransom Knowling osassa kappaleista. Kappaleiden joukossa olivat muun muassa useasti versioitu "Cheating and Lying Blues", "Pearl Harbor Blues", joka levytettiin kolme kuukautta Pearl Harborin hyökkäyksen jälkeen, sekä "Moonshine Woman Blues", josta tuli listahitti vuonna 1968 B.B. Kingin esittämänä nimellä "The Woman I Love".


title: Doctor Clayton

text: Claytonin viimeiset levytyssessiot olivat helmikuussa ja elokuussa 1946 pienen "Baby Doo" Castonin johtaman ryhmän kanssa. Kappaleista "Hold That Train Conductor" ja "I Need My Baby" King teki myös omat versionsa. Clayton kuoli tammikuussa 1947 tuberkuloosiin. Big Bill Broonzyn mukaan hautajaisiin osallistui vain kymmenen henkeä mukaan lukien hän ja Tampa Red. Samana vuonna Sunnyland Slim levytti nimellä "Doctor Clayton's Buddy".


title: Harjun urheilukenttä

text: Harjun urheilukenttä on Lohjan kaupungin pääasiallinen urheilukenttä ja jalkapalloareena. Kenttä sijaitsee aivan Lohjan jäähallin ja uimahallin kupeessa. Se on lohjalaisen jalkapalloseura LoPan kotikenttä. Harjun kentällä järjestetään useita kilpailuja yleisurheilussa ja jalkapallossa. Suurimmat kisat ovat Lohja Junior Games (LJG) yleisurheilukisat, jotka pidetään joka vuosi heinäkuun alussa.


title: Jeffrey Hunter

text: Jeffrey Hunter (25. marraskuuta 1926 – 27. toukokuuta 1969) oli yhdysvaltalainen näyttelijä. Hän aloitti Hollywood-uransa 1950-luvun alussa.


title: Jeffrey Hunter

text: Hunter ennätti uransa aikana esiintyä kymmenissä elokuvissa. Hän kuoli vain 42-vuotiaana aivoverenkiertohäiriöstä kärsittyään ja tämän seurauksena pahasti kaaduttuaan.


title: Jeffrey Hunter

text: Hunterilla on tähti Hollywood Walk of Famella.


title: Inga Swenson

text: Inga Swenson (s. 29. joulukuuta 1932) on yhdysvaltalainen näyttelijä. Hänellä oli tunnettu rooli muun muassa televisiosarjassa "Benson" (1979–1986).


title: Inga Swenson

text: Elokuvia, joissa Swenson on esiintynyt, ovat "Ihmeidentekijä" (1962) ja "Myrskyä Washingtonissa" (1962). Hän on niittänyt mainetta niin ikään Broadway-musikaaleissa.


title: Inga Swenson

text: Swenson on saanut uransa varrella Emmy-, Tony- ja Golden Globe -ehdokkuuksia.


title: Tyne

text: Tyne on joki, joka laskee Pohjanmereen Englannin itärannikolla lähellä Newcastle upon Tynen kaupunkia. Sen pituus on noin 100 kilometriä. Joki muodostuu kahdesta haarasta, North Tynestä ja South Tynestä, jotka kohtaavat lähellä Hexhamin kaupunkia. Tynen valuma-alue on 2 936 neliökilometriä.


title: Tyne

text: North Tyne saa alkunsa läheltä Skotlannin rajaa, Kielder Waterin tekojärven pohjoispuolelta. Se virtaa Kielderin metsien läpi Hexhamiin. South Tyne alkaa Alston Moorista Cumbriasta ja virtaa Haltwhistlen ja Haydon Bridgen läpi Hexhamiin. Hadrianuksen valli kulkee täällä pitkin Tynen laakson pohjoisreunaa. South Tynen lähteet ovat lähellä kahden muun suuren joen, Teesin ja Wearin, lähteitä. Hexhamista Tyne virtaa Tyne and Wearin metropolikreivikunnan läpi rannikolle. Se erottaa toisistaan joen pohjoisrannan Newcastlen ja North Tynesiden etelärannan Gatesheadista ja South Tynesidestä. Perinteisesti Tynejoki on ollut Durhamin ja Northumberlandin kreivikuntien rajajoki.


title: Tyne

text: Tyne oli merkittävä hiilen kuljetusreitti 1200-luvulta aina 1900-luvun loppupuolelle. Lähellä jokisuuta on ollut useita merkittäviä telakoita. Telakoiden ja rahtiliikenteen takia joen alajuoksua muokattiin rajusti 1800-luvulla, jolloin kokonaisia pieniä saaria ruopattiin pois ja joen uomaa oikaistiin.


title: Tyne

text: Tyneä pidetään Englannin ja Walesin parhaana lohijokena.


title: Yhtymän viestijärjestelmä

text: Yhtymän viestijärjestelmä (YVI) on Suomen puolustusvoimien digitaalinen kenttäviestijärjestelmä, joka toimii yhtymän kaiken tiedonvälityksen runkona. Se koostuu useista sotatoimien etenemisen mukaan siirrettävistä keskuksista. Keskukset ovat yhteydessä toisiinsa kenttälinkeillä ja kenttävalokaapeleilla. Järjestelmä perustuu länsimaisiin standardeihin ja laitteisiin, se on automaattinen ja yhteydet ovat salattuja. Järjestelmä on silmukoitu ja se etsii lyhimmän yhteyden tilaajan ja osoitepuhelimen välillä. Yhtymän viestijärjestelmä luotiin Jääkäriprikaati-90:n tarpeisiin. Yhtymän viestijärjestelmä-2:lla viitataan myös vuoden 2005 vaatimusten mukaiseen Prikaati 2005:n. Aikaisempi Jalkaväkiprikaati-80 käytti viestijärjestelmänään PL-70:n ja TDE-4:n yhdistelmää.


title: Yhtymän viestijärjestelmä

text: Yhtymän viestijärjestelmä edustaa 1980-luvulla kehittynyttä tekniikkaa, joka mahdollisti liikkuvan tilaajan digitaaliset ja analogiset puhelinpalvelut parantaen nopeutta. Vastaavanlaisia järjestelmiä ovat ranskalainen RITA, yhdysvaltalainen TRITAC/MSE, ruotsalainen Telesystem 9000. Viestitoiminnan digitalisoiminen maailmanlaajuisesti perustuu paljolti Yhdysvaltain asevoimien Force XXI- ja Advanced Warfighting Experiment (AWE) -ohjelmiin.


title: Yhtymän viestijärjestelmä

text: Yhtymän viestijärjestelmästä käytetään eri nimityksiä kehitysvaiheiden mukaisesti: YVI-1, YVI-1M (paranneltu YVI-1) ja YVI-2, joka on tehty Prikaati 2005:n vaatimuksia silmällä pitäen. Taulukossa on esitetty näiden järjestelmien kalustoa esimerkinomaisesti:


title: Yhtymän viestijärjestelmä

text: Yhtymän viestijärjestelmä-1 on ensimmäinen yhtymän viestijärjestelmä, joka määriteltiin jääkäriprikaati-90:ä varten. Myöhemmin se muunnettiin yhtymän viestijärjestelmä-1M:ksi, jotta se sopisi paremmin yhteen toisen joukko-osaston yhtymän viestijärjestelmä-2:n kanssa.


title: Yhtymän viestijärjestelmä

text: YVI1-järjestelmän modifioitu versio YVI-1M vastaa ominaisuuksiltaan ja käyttöperiaatteeltaan YVI2-järjestelmää. Järjestelmään kuuluu 22 viestiasemaa, jotka muodostavat prikaatin tarvitsemat kenttäviestiyhteydet. Puhelinkeskus ja radioyksikkö vaihdettiin. Lisäksi modifioinnin yhteydessä järjestelmään lisättiin langaton puhelinjärjestelmä, johon kuuluu tukiasemaohjain, tukiasema ja puhelimia.


title: Yhtymän viestijärjestelmä

text: Yhtymän viestijärjestelmä-2 on nykyinen kehitysversio viestijärjestelmästä, jollainen on rauhanajan koulutusyksiköistä Karjalan Prikaatissa ja Porin Prikaatissa. Teknisesti järjestelmä perustuu valtaosaltaan italialaisen Marconin CD115-viestikeskuslaitteisiin ja MH313-radiolinkkeihin.


title: Yhtymän viestijärjestelmä

text: Järjestelmässä suunnittelutasona on kaksi SEP-asemaa (System Execution and Planning; Järjestelmän toimeenpano ja suunnittelu), valvontatasona kaksi OSC-asemaa (Operational System Control; Käytönaikainen järjestelmän valvonta). Muut asemat ovat FC-asemia (Facility control; käytönvalvonta). OSC-asemilla on jatkuva suora yhteys sekä suunnittelutasoon SEP että käytönvalvontatasoon FC.


title: Yhtymän viestijärjestelmä

text: Prikaatissa on perusratkaisussa 24 viestikeskusta, joita voidaan liikuttaa ajoneuvoalustansa avulla tai siirtää 20 jalan konteissa kuorma-autolla. Viestikeskuksia on neljää tyyppiä: verkon suunnittelu- ja valvonta-asemia, perusviestiasemia, kenttätykistön asemia ja ilmatorjunnan asemia. Suunnittelu- ja valvonta-asemia voidaan käyttää perusviestiaseman tapaan niiden tilapäisinä täydennyksinä. Asemien varustus vaihtelee keskustyypille ominaisen tehtävän mukaan. Mikäli samankaltaista kalustoa käytetään armeijakunnan tasolla, koostuu vastaava järjestelmä 32 viestikeskuksesta.


title: Yhtymän viestijärjestelmä

text: Yhtymän viestijärjestelmään tarjoavat sotilasopetusta mm. Reserviupseerikoulun viestikomppania Haminassa, puolustusvoimien henkilökunnalle Viestikoulu Riihimäellä sekä valmiusyhtymissä Itä-Suomen viestipataljoona, Länsi-Suomen viestipataljoona, Pohjois-Suomen viestipataljoona ja Panssariprikaatin Panssariviestikomppania.


title: Yhtymän viestijärjestelmä

text: Yhtymän viestijärjestelmän osia on sijoitettu Panssari-Sisu XA-202 (YVI):iin, Sisu NA-110:een, Hägglunds BV 206:een, BTR-50 (YVI):een ja GAZ-66:een.


Newcastlen ja Gatesheadin suuri tulipalo 6. lokakuuta 1854 tuhosi huomattavan määrän kiinteistöjä ja surmasi 53 ihmistä Newcastle upon Tynen ja Gatesheadin alueella. Satoja kaupunkilaisia loukkaantui ja menetti kotinsa ja omaisuutensa.


title: Newcastlen ja Gatesheadin suuri tulipalo

text: Newcastle ja Gateshead sijaitsevat vastakkain Tynejoen varrella, ja jokirannan laiturialue oli kummankin elinkeinoelämän keskus varastoineen, verstaineen ja työpajoineen. Palon aikoihin joen yli pääsi kahta siltaa pitkin.


text: Palo sai alkunsa räjähdyksestä, jonka taustaa ei kyetty selvittämään. Se saattoi liittyä kemikaalien huolimattomaan säilyttämiseen.


text: Aineelliset vahingot arvioitiin ainakin 500 000 punnaksi.


title: Reverend Gary Davis

text: Reverend Gary Davis (varhaisilla levyillä nimellä Blind Gary Davis, 30. huhtikuuta 1896 Laurens, Etelä-Carolina – 5. toukokuuta 1972 Hammonton, New Jersey) oli yhdysvaltalainen blues- ja gospellaulaja ja kitaristi. Hänen ainutlaatuinen näppäilytekniikkansa on vaikuttanut moniin muusikoihin ja hänen oppilaitaan New Yorkissa olivat muun muassa Stefan Grossman, Roy Book Binder, Woody Mann, Nick Katzman, Dave Van Ronk ja Tom Winslow.


title: Reverend Gary Davis

text: Davis syntyi Etelä-Carolinassa ja sokeutui jo nuorena. Hän alkoi soittaa kitaraa ja kehitti soittotavan, jossa hän käytti ainoastaan peukaloa ja etusormea näppäilyyn. 1920-luvun puolivälissä Davis muutti katumuusikoksi Pohjois-Carolinan Durhamiin, joka oli tuolloin merkittävä mustan kulttuurin keskus. Siellä hän alkoi soittaa yhdessä muiden Piedmont blues -tyylisuunnan edustajien kuten Blind Boy Fullerin ja Bull City Redin kanssa. Vuonna 1935 paikallinen kauppias J. B. Long, jolla oli tapana tukea paikallisia muusikoita, esitteli Davisin, Fullerin ja Redin American Record Companylle.


title: Reverend Gary Davis

text: Vuonna 1940 baptistipapiksi vihitty Davis muutti New Yorkiin ja alkoi saarnata ja soittaa Harlemin kadunkulmissa. Hän levytti jälleen 1940-lopulla muutamia gospel-kappaleita, mutta hän alkoi saavuttaa varsinaista huomiota vasta 1950-luvun puolivälissä. Hänen musiikkiaan julkaisivat muun muassa Stinson, Folkways ja Riverside, jolle hän levytti seitsemän laulua vuoden 1956 alkupuolella.


title: Reverend Gary Davis

text: Folkmusiikin suosion nousun myötä Davis "löydettiin uudelleen" ja hän esiintyi muun muassa Newport Folk Festivalilla. Peter, Paul and Mary levytti Davisin tunnetuksi tekemän kappaleen "Samson and Delilah", jonka ensimmäinen levyttäjä oli Blind Willie Johnson. Davis äänitti myös livealbumin Vanguard-merkille. Davisistä tehtiin myös kaksi televisiodokumenttia (vuosina 1967 ja 1970).


title: Katurock

text: Katurock tai street rock on väljästi määritelty rockmusiikin tyylisuuntaus, jossa on yhtymäkohtia garage rockiin, punkrockiin ja hard rockiin. Street rock on myös Oi!-musiikkina tunnetun punkrockin alalajin rinnakkaisnimitys.


title: Katurock

text:
Termiä on käytetty muun muassa New York Dolls-,
Smack-
ja Järjestyshäiriö-yhtyeiden musiikista. Sensuurin vuonna 1979 ilmestyneellä "Kaupunki nukkuu" -singlellä on kappale nimeltä ”Katurock (ei kuole koskaan)”.


title: Énosis

text: Énosis (, ”Yhdistäminen”, ”Liitto”) tarkoittaa pääasiassa kyproksenkreikkalaisten ajamaa tavoitetta yhdistää Kypros Kreikkaan. Laajemmin historiassa se on tarkoittanut pyrkimystä yhdistää kaikki kreikkalaiset alueet yhtenäiseksi Kreikan valtioksi ("Megáli idéa").


title: Énosis

text: Historiallisesti énosis-liike on ollut irredentan kreikkalainen vastine. Énosis-aate sai aikanaan laajaa kansansuosiota Kreetalla, Dodekanesiassa ja Vähässä-Aasiassa nykyisen Turkin vanhalla kreikkalaisrannikolla. Énosis myös toteutui näillä alueilla ja ne ovat nykyään elimellinen osa Kreikan valtiota lukuun ottamatta Vähän-Aasian kreikkalaisrannikkoa, jonka jo Sèvres'n sopimuksessa muotoillut énosis-tavoitteet kaatuivat Kreikan Turkin itsenäisyyssodassa kärsimän tappion myötä. Nykyaikana énosis-aatteella on ollut kannatusta Kyproksen lisäksi Etelä-Albanian eli Pohjois-Epeiroksen kreikkalaisvähemmistön parissa.


title: Énosis

text: Kreikan itsenäisyyssota alkoi vallankumouksesta vuonna 1821. Kreikan itsenäisyyskamppailuun otti osaa monia kyproksenkreikkalaisia vapaaehtoisia ja myös Kyproksella esiintyi liikehdintää. Konstantínos Kanáris, myöhempi Kreikan pääministeri, vieraili 19. kesäkuuta ja 1. heinäkuuta 1828 välisenä aikana Kyproksella. Kyproksen turkkilainen kuvernööri Küçük Mehemed pelkäsi kapinaa Kyproksella ja pyrki vakuuttamaan sulttaanin kyproksenkreikkalaisten kapinahalukkuudesta. Lopulta Kreikan konfliktin kansainvälistyminen ja kärjistyminen sai sulttaanin antamaan määräyksen 486 mustalla listalla olleen kyproksenkreikkalaisen ”ennaltaehkäisevästä” teloittamisesta heinäkuussa 1821. Kyproksen arkkipiispa, hänen arkkidiakoninsa ja kolme piispaa menettivät päänsä. Roomaan Kyproksen väkivaltaisuuksia paenneet korkea-arvoiset kyproksenkreikkalaiset kirkonmiehet ja henkilöt antoivat 6. joulukuuta 1828 julistuksen, jossa ilmoittivat ”yhdessä muiden kreikkalaisten veljien kanssa” kannattavansa itsenäisyyden myöntämistä Kyprokselle. Allekirjoittajat olivat Spyridon Tremithouslainen, eksarkki Ioannikos (myöh. Kyproksen arkkipiispa 1840–1847), arkkimandriitta Theofilos, Aliniotissan neuvonantaja ja komissaari Hadjilouis, entinen vanhin Yiannakis Monohir, Kythrean varainhoitaja Hadji Petros, Kristodoulos Ktorides Larnakasta, Konstantinos Georghiades Nikosiasta, David Andreades Limassolista ja prikaatikenraali Michalis Makrydiakis.


title: Énosis

text: Vuonna 1825 Kreikan itsenäisyyssodan ollessa vielä käynnissä kyproksenkreikkalaiset lähettivät edustajansa Kreikan kansalliskokoukseen. Samana vuonna Kreikka pyysi kyproslaisia kirkonmiehiä pyysivät liittymään mukaan Libanon suunnalla tehtävään sotilasoperaatioon, jolla olisi voinut olla Kyproksen erottautumispyrkimyksiä tukevia vaikutuksia. Tämä operaatiosuunnitelma kuitenkin kuivui kokoon.


title: Énosis

text: Kreikan ensimmäisen presidentin, kreivi Ioánnis Kapodístriaksen juuret äitinsä puolelta olivat kyproksenkreikkalaiset. Hän kannatti vahvasti Kyproksen ja Kreikan yhdistämistä. Elokuun 19. päivänä 1828 Kyproksen arkkipiispa Panaretos ja Pafoksen piispa Khariton, Kitionin piispa Leontios II, Kyrenian piispa Kharalambos, Kitionin eksarkki Khrysanthos, arkkimandriitta Kyrillos ja maallikot Andreas Solomonides, Khristodoulos Apegitos, G. Lapierre, D. Themistoklis, L. Kramvis, N. Kefalas ja Pavlos Valsamakis lähettivät Kapodistriasille kirjeen, jossa esittivät toiveensa Kreikan avusta Kyprokselle ja saaren liittämisestä Kreikkaan. Syyskuussa 1828 Kapodistrias antoi Porosin neuvotteluissa Kreikkaa suojelleiden kolmen vallan (Iso-Britannia, Ranska ja Venäjä) diplomaateille muistion, jossa ilmaistiin toive toteuttaa énosis Kyproksen ja Kreikan välillä ja todettiin Kyproksen olleen aina keskeinen osa hellenististä piiriä. Vuosien 1830−1833 välillä kyproksenkreikkalaiset järjestivät kolme erillistä kansannousua ottomaanivaltaa vastaan.


title: Énosis

text: Ranskalaiset ja britit suhtautuivat epäluuloisesti Kapodístriakseen, joka oli toiminut ennen Kreikkaan paluutaan Venäjän ulkoministerinä. Länsivallat pitivät tätä Venäjän edustajana, joten Kreikan laajentuminen saattaisi vahvistaa Venäjän asemaa Välimeren itäosissa. Enemmistö Kreikan itsenäisyyssotaan osallistuneista kyproksenkreikkalaisista jäi asumaan tähän uuteen valtioon ja ottivat sen kansalaisuuden. Moni kyproksenkreikkalainen myös Kreikkaan sen itsenäisyyden varmistuttua. Osa Kreikassa eläneistä kyproslaisista palasi kotisaarelleen Kreikan kansalaisina, mistä ottomaaniviranomaiset eivät pitäneet. Jotkut aktiivisesti kirjelmiin osaa ottaneet kyproksenkreikkalaiset vetäytyivät kotikyliinsä.


title: Énosis

text: Venäjän-Turkin sodan jälkeen pidetyssä Berliinin kongressissa Turkki pakotettiin luovuttamaan Kyproksen saaren hallinta Isolle-Britannialle. Kun Kyproksen käskynhaltijaksi nimitetty kenraaliluutnantti Garnet Wolseley saapui saarelle 12. heinäkuuta 1878 perustamaan brittihallintoa, Kitionin arkkipiispa otti hänet vastaan ilmoittamalla, että Britannian tulisi luovuttaa saari Kreikalle. Wolseley ehdotti pian saapumisensa jälkeen, että Maltalta siirrettäisiin väestöä Kyprokselle, jotta saaren kreikkalainen luonne vähenisi.